text:
Interviste cun Nicola Masolini, puartebandiere de economie circolâr tal cjamp des scarpis in Friûl.
Mode cuntun voli (e ancje doi) viers dal ambient
Nicola Masolini, classe 1972 di Gonârs, al è un dai titulârs de dite di scarpis Re49 che e dopre pe produzion dome materiâi di ricicli. Une realtât nassude cualchi an fa in Italie, e massime in Friûl, pioniere dal setôr che cumò e je daûr a ricevi cetancj ricognossiments a nivel mondiâl e che, biadelore, si sta consolidant.
__
Nicola, la storie des scarpis Re49 e ven di lontan, no mo?
La nestre e je une dite familiâr inviade di gno nono dopo de vuere. In chê volte, passade la grande distruzion, no jere materie prime e duncje lui al doprave di dut, tant che lis gomis des machinis o des bicicletis o i materiâi plui diferents, bogns par fâ sù un prodot valit di meti tai pîts. Di li, la dite si è ingrandide daûr dal boom economic.
__
No ducj a san che une volte al jere un distret des scarpis grandonon in Friûl, nus contistu alc?
Vulintîr, di fat ancje la nestre imprese di famee e ven di in chê volte, come che o disevi. Intune fasse che e leve di Gonârs a San Denêl, a jerin passe 50 fabrichis cun in medie 20-30 dipendents e cun pontis di 300. E jere une fabriche che e tratave lis piels tant che la Cogolo, che duncje e servive dute cheste realtât.
__
Viodio nome jo un paralêl cul Triangul de cjadree, che di grant che al jere si è ridusût cetant? Si fasino simpri i stes erôrs?
Sigûr che al è un paralêl. Passade la prime butade cun grancj ordins, no si à cirût di creâ un vêr distret, cun scuelis par insegnâ il lavôr e par fâlu cressi di cualitât; no si à creât un indot di components, o fasint un cartel par sfidâ il marcjât. Propit cemût che al è sucedût in altris puescj tant che la Toscane, la Lombardie, lis Marchis, il Venit. Si è lâts indevant a combatisi sul presit, un cuintri chel altri, e cussì al è finît dut.
__
Tornant a fevelâ di scarpis, mi pâr che tu vevis cirût une vie locâl ancje tal cjatâ i materiâi, che però no à menât tant, ise vere?
Al inizi al è stât cussì: nô cumò o doprìn materiâi tant che la tele dai ombrenons o des sdraiis di splaze, velis, gome e plastiche riciclade. Sul imprin o vin vût plui disponibilitât e curiositât di fûr dal Friûl, ma cumò nol è plui cussì. Salacor il discors al jere masse indevant, in chel moment. Cumò i timps a son cambiâts e o cjatìn tant entusiasim ancje chenti, tant che aromai il 90% e passe de robe e ven dute dal Friûl. O vin cambiât un tic la mentalitât: une grande sodisfazion. Mai molâ, in sumis.
__
Aromai il progjet al à cualchi an, cemût si staial evolvint? Al è stât ancje un cambi di non.
Prime al veve un non che o vin scuviert che al jere za regjistrât. Sul tacâ no vevin esperience e o vin vût di fâ tante ricercje. Ancje il marketing al clopave un pôc parcè che o vevi di fâ dut di bessôl. Cumò cul gno gnûf soci Alberto Ciani o vin dât un biel sburt ancje a chel, parcè che, si sa, fâ robis bielis e di cualitât nol baste, bisugne fâlis cognossi. Cun chel a son vignûts ancje tancj ricognossiments internazionâi pal nestri lavôr, a son rivâts dongje invistidôrs e negozis. Cumò, ultime gnove, o sarìn a Dallas e in Gjapon. Come premis, propit chê altre dì o vin vût la notizie che o sin in finâl te categorie Circular Economy dai 2022 Luxury Innovation Awards di Gjinevre.
__
Fevelant di chest, mi pâr che la imprese si sta rivolzint plui al setôr dal lus: no ise pussibile par cumò une mode plui a bon presit tal cjamp dal ricicli?
Come che ti disevi, daûr al è un grant lavôr di ricercje di materiâi, par testâju, par lavâju e sielzi chei bogns di doprâ. In pratiche, si spint il dopli. E dut câs, une scarpe fate a regola d’arte in Italie no pues costâ pôc. Ma il discors nol è tant chel dal presit bas: bisugne dâ ancje valôr a une robe fate ben. E che e à biei risultâts ambientâi: si calcole che par fâ un pâr di scarpis si produsin 20-40 chilograms di anidride carboniche, nô o sin sot zero, adiriture mancul 10-20 Kg.
__
Te tô storie, ancje aziendâl, e jentre ancje la Afriche. Continus…
A un ciert pont de vite o ai decidût di lâ a fâ une esperience tal forest, o volevi slargjâ i miei orizonts. Avonde par câs o soi capitât in Etiopie, prime par une vacance, dopo parcè che o ai scuviert une realtât une vore vivarose. Ancje li par câs mi soi cjatât a lavorâ tal cjamp de mode locâl. Li che si dopravin une vore di materiâi riciclâts, ma par sante scugne, no vint tantis materiis primis, come che al sucedeve a gno nono daspò de vuere. Di li o soi vignût in contat cun realtâts tal cjamp de mode “circolâr” che a vignivin dai Stât Unîts, e o ai tacât a lavorâ ancje cun chei. E dopo mi è vignude la idee di puartâ chês cognossincis in Friûl, te vecje dite di famee.
__
In cjamp artistic no tu inventis dome mode, tu sês ancje musicist. Une passion che ti ven simpri di chel continent.
Musicist e je une peraule masse gruesse (al rît, ndr). O sunavi, e li mi soi incuintrât cu la grande tradizion dal Reggae. Une musiche che mi è simpri plasude. Par dî, mi visi che di piçul, lant in machine cun gno pari, al veve lis cassetis di Celentano e di Bob Marley, e a mi mi plaseve tant di plui il secont. La Etiopie e je la tiere promesse dai rasta de Gjamaiche, che a van là par ricjatâ lis origjins, e a son tancj a stâ là, almancul par un periodi. E cussì o soi stât in contat cun grancj nons di chê musiche, e o ai vût fintremai il plasê di sunâ cun lôr. Un gno grant sium al sarès chel di organizâ e di seguî un tour di un trop di chescj grancj artiscj in Europe. Ma par cumò o soi masse impegnât cul rest (al rît, ndr) ❚
:::::::::::::::::::::::::::::::::::::::::::::::::::::::::::::::
FOCUS. Mode e incuinament a van sot braç
La industrie de mode e je une industrie globâl dal valôr di 2,4 miliarts di dolars, che e da lavôr a plui o mancul 50 milions di personis e che e je calcolade une des industriis plui incuinantis tal mont. Il setôr al è responsabil dal 10% des emissions mondiâls di anidride carboniche. Al è stât calcolât che lis emissions di CO2 produsudis de mode a cressaran dal 60% intai prossims 12 agns. Al baste pensâ che dome il traspuart de industrie dai jeans al prodûs il 13% des emissions anuâls totâls di CO2. Par produsi tocs di vistiari, ancje l’ûs di aghe al è tant grant: si stime che e sedi cheste la cause dal 20% de straçarie globâl di aghe. Dome pe realizazion di une maiute si doprin 2.700 litris di aghe, dute chê che i coventarès a une persone par trê agns. Un altri dam ecologjic grandonon colegât aes risorsis idrichis al è chel dal smaltiment di dutis lis sostancis tossichis che cu chês a vegnin tratâts i tocs di vistiari. Di fat, lis culturis di coton dispès a doprin inseticidis e pesticidis, e la lavorazion dai pielams e je pericolose in potence par vie dal ûs di diviers prodots chimics. Ancje lis abitudins intal consum di vistiari a incidin tal fiscâ l’ambient: in ocident o comprìn vistîts 400 voltis di plui che vincj agns indaûr. In chescj vincj agns, i vistîts a son deventâts simpri plui economics e di cualitât plui basse, in chest mût lis personis a son indusudis a comprâ simpri plui prodots che a vegnin conservâts par periodis cetant curts, ancje di dome une stagjon. ❚
:::::::::::::::::::::::::::::::::::::::::::::::::::::::::::::::
LINK & LEAMS
Si pues lâ a viodi lis scarpis “Re49”, e ancje comprâlis, sul sît www.re49.it. La dite e à la pagjine Facebook e chê LinkedIn li che e publiche lis gnovis de aziende: www.facebook.com/re49.it, www.linkedin.com/company/re49. Al è atîf ancje il profîl Instagram: www.instagram.com/re49_shoes. ❚


c: text/html

text:
Il non di Ilari (Ilar o Elar), unît intal Martirologji jeronimian al non di Tazian, al corispuint al non dal secont vescul dal catalic aquileiês. Une memorie une vore antighe e testemonee che il vescul Ilari e il diacun Tazian a frontarin il martueri ai 16 di Març dal 284, sot Numerian.
Za tor dal sec. IV al fo dedicât a Ilari, dentri des muris di Aquilee, un «martueri otagonâl». Sul finî dal sec. VI, il patriarcje Pauli, sintint che a stavin rivant lis schiriis dal Langobarts, al scjampà a Grau, puartantsi daûr i cuarps dai sants Ilari e Tazian e di altris martars.
La lôr venerazion si slargjà cetant; intune localitât che e cjapà il non di Gurize, e fo dedicade a di chescj martars une gleseute ricuardade za sul tacâ dal sec. XIII. Slargjade, e funzionà dal an 1460 av. tant che glesie parochiâl de citât e, cu la sopression dal patriarcjât di Aquilee (1751), e cjapà il titul di catedrâl de arcidiocesi di Gurize a pene istituide.
La citât di Gurize ju venere tant che siei protetôrs principâi. ❚
Test gjavât fûr dal Messâl par furlan, di agns in spiete de aprovazion di bande de CEI (Conference Episcopâl Taliane).
IL SANT DAL MÊS. Ss. Ilari, vescul, e Tazian, diacun, martars............
Il non di Ilari (Ilar o Elar), unît intal Martirologji jeronimian al non di Tazian, al corispuint al non dal secont vescul dal catalic aquileiês. Une memorie une vore antighe e testemonee che il vescul Ilari e il diacun Tazian a frontarin il martueri ai 16 di Març dal 284, sot Numerian.

robotstxt: allowed

filter: keep


text:
Velocitât de lûs
La velocitât de lûs e je une costante fisiche che e indiche la velocitât des radiazions eletromagnetichis e de lûs stesse tal vueit. Il valôr al è di 299.792,458 km/s. La impuartance di cheste misure si è rivelade fondamentâl pes teoriis di Einstein, che a àn puartât al svilup de fisiche moderne.
CostantModifiche
In fisiche, la velocitât de lûs e je indicade cul segn c.
Secont la teorie de relativitât, la velocitât de lûs in tal vueit e je simpri compagne, par ogni riferiment che nô o podedin cjapâ. A vegnin in chest mût a colâ les concezions dal spazi e dal timp come inmutabil lassant chês gnovis là che il spazi e il timp a van incuintri a contrazions o dilatazions par permeti che lis leçs de fisiche e sedin par dut compagnis.
La velocitât de lûs tal SIModifiche
A scomençâ dal 1983, la velocitât de lûs e scomençà a jessi doprade dal SI par dâ il valôr a altris costantis, come tal câs dal metri.


text:
Il Coretôr Ortografic Furlan al analize il test, al segnale i erôrs di ortografie mantignint lis formis esatis e al sugjerìs lis corezions pussibilis.
Il COF al ricognòs plui di 3.000.000 di peraulis furlanis e, fra chestis, lis variantis principâls e chês ecuivalentis, daûr des regulis de grafie uficiâl.
In plui dai lemis, al ricognòs dutis lis peraulis che a derivin des flessions des stessis.
Il Coretôr al è une vore util par risolvi i problemis di grafie ma al domande un buine cognossince dal lessic e de sintassi. Tant che la plui part dai coretôrs, il COF al funzione ben dome a nivel ortografic, duncje nol è in stât di capî se la peraule e je scrite juste ma si cjate intune posizion falade o se la peraule che si vûl doprâ, e che e cambie di significât su la base dal acent, e je corete o no.
Discjame il file e dopre il COF sul to computer.
Se tu preferissis no discjamâ il file, tu puedis doprâ il Coretôr in linie, clicant su chest link.
Cjale il videotutorial
In chest tutorial al è pussibil imparâ in maniere semplice e svelte, pas par pas, ducj i ûs e lis potenzialitâts dal Coretôr Ortografic Furlan.
Realizazion e produzion Videotutorial: ARLeF – Agjenzie Regjonâl pe Lenghe Furlane
Supuart organizatîf: CALT
Consulence: CLAAP Centri di Linguistiche Aplicade
Ripresis, editing video, post produzion: Intech srl
Vôs e presentazion: Veronica De Giorgio, Calt
Distribuzion: © ARLeF – Agjenzie Regjonâl pe Lenghe Furlane
Durade dal video: 6.28 min.
Lenghe: furlan (cun sottitui par talian)
An di realizazion: 2017


text:
Agne Lene e a simpri tratât ogni om come se al fos nassût par sei il fradi che e veve simpri sperât di vê da frute in ca. Consolantlu, cocolantlu, conseantlu, incoragjantlu o gentilmentri calmant i soi ardôrs par che no passin il limit de coretece. Ma e à ancje simpri fat in mût che nissun si disperi e che ducj e sperin che ‘ne dí, cuissà, cuant che e varà bisugne di plantâ chel benedet claut, cirint chê maledete peraule che fin li no jerin rivâts a dî a si daran une martielade tai dêts e scjamparan vie cun tune bausie par platâ il dolôr e sierâsi tal lôr cidinôr di timits par no dî mutisim di salvadis.
Ma in chê sere, folc ju trai, par cjapâ le corse e dâsi coragjo, cence cognossisi e un par bande, no jerino lâts a finî ducj te stesse ostarie ? Aí, di tai in tai e di butilie in butilie, o diu, bielzà no savevin plui tratignî chel non di nemâl e figurinsi se cu le lenghe disleade dal dut, di confidence in confidence, no vevin capît che chel amôr mai declarât di ognidun, al scugnive lâ dret viers chê sante purcite di femine tant bramât e li al moment dulà che vevin capît che a jerin ducj inamorâts de stesse femine, un lunc mortori al jere colât in te ostarie.
Rot di colp in coro da un vaî, lamentâ e sberghelâ prometintsi di no barufâsi e che semai a vevi di fâ alc a si saressin lâts a butâ ‘te roie par copâsi, adimplen, al veve zontât l’ultin rivât ma Jude boie disevial un altri, parcè no cjapino il coragjo e finalmentri prime di murî no lino a disial une volte par simpri?
Strade fasint, butilie in man e pinsîrs in sdrondine cu le lôr arie di cjans batûts, spierdûts te gnot di inmó un Nadâl. Cui al cjalave il cîl fasint un sí cul cjâf, cui spiant par tiere avilît al pindulave un no de diestre ae çampe a si dave la pâs à lâ indenant pensant che un amôr declarât in comun nol varès siervît a di nissun ma, rivâts sot di che barcon indurmidît, si jerin fermâts e un cjant miscliçât di vosariis di gjats in cjace e corâls di cjocs in pene a vevin intonât:
Par un, par un, par un, filin di arbe,
Si sin, si sin, si sin, inamorâts.
Par un, par un par un amôr di barbe
sin, o sin, o sin, achí sul prât…
Di li in là, le cjançon si rompeve in tun “cussiculà” che agne Lene, sveade, a varès volût interompi traint jù ce che tal urinâl no veve plui da cuant che un di lôr i veve metût sù il necessari.
Cence piâ le lûs, vierzint il barcon e veve spiât jù par viodi cui che jerin. Po a veve vierzût i scûrs preantju di tasê. A jere lade jù, ju veve fats jentrâ, fats bevi un dai soi cafés-copesbornie, scoltâts e calmâts, po metûts a durmî chi e là chei soi fradis mai vûts, oms o barbis di ocasion che dut tun colp I vevin dât il garp tal cûr pensant a l’unic om che veve pierdût par faur da sûr e deventâ le agne di ducj ma le femine di nissun.
di Jaio Furlanâr


text:
L’an che al è a pene passât, si è sierât cuntun omaç furlan impuartant a Giuseppe Ungaretti, un dai poetis plui rapresentatîfs de leterature taliane dal Nûfcent. Il cjantôr dal Ermetisim, moviment poetic che si fonde sul ûs di peraulis “essenziâls”, par une poetiche dal caratar sierât, ispirade al decjadentisim francês, al à di fat screât la sô prime racuelte di poesiis a Udin, stampant tal 1916, cul timbri de Procure dal Re ai 24 di Dicembar, intal Stabiliment Tipografic Furlan, Il porto sepolto.
Cent agns dopo, graciis al interès dal professôr Fabio Folisi e dal tradutôr Luca De Clara, e je stade publicade une ristampe dute particolâr de antologjie poetiche, sot la ale dal editôr Paolo Gaspari. Ven a stâi, la version origjinâl, cun dongje ancje la traduzion par furlan des 32 lirichis curtis, che ae origjin a jerin stadis publicadis par un numar di 80 copiis, midiant di un amì di Ungaretti, Ettore Serra, che al jere cun lui intai cjamps di bataie. Une copie e je conservade inte Biblioteche Civiche V. Joppi di Udin, l’esemplâr che Luca De Clara al à doprât par voltâ i viers in furlan. Une esperience no dal dut gnove par lui, parcè che za in passât si jere inzegnât a tradusi Animal Farm (Il cjasâl dai anemâi) di Orwell e poesiis de Antologjie di Spoon River di Edgar Lee Master.
Tornant a Ungaretti, Il porto sepolto al conte 32 poesiis, che a segnin une rivoluzion di stîl e di significâts pe leterature contemporanie, scritis intun moment cetant dificil, sedi pal poete che pe storie mondiâl: la Grande Vuere. Di fat il poete, dal 1915 al 1918 al à combatût tant che soldât sempliç e daspò tant che fant sul Cjars e sul Lusinç. Une esperience che lu à cetant segnât, di un pont di viste esistenziâl e artistic, tant di inviâlu a une profonde riflession su pe muart e sul valôr de vite e de fradilance, concets e emozions che a sunin come mai prime intes peraulis che al à doprât.
«Il progjet al à dal sigûr alc di soversîf, cuintri curint – nus conte De Clara – come la poetiche di Ungaretti. Mi soi domandât: coventie une traduzion par furlan dal poete ermetic? La rispueste e je stade: no di sigûr. Par chest mi sei decidût a imbarcjâmi in cheste imprese no facile.» Une sorte di Ur-text, parcè che si à a ce fâ cun oparis cetant famosis. «Nol è stât facil cjatâ ogni volte la formule juste, se mai o soi rivât adore di fâlu, par rindi il significât dispès platât dai viers. Di une bande, mi soi inzegnât a compensâ la carence di tiermins furlans rispiet al talian, zuiant cui sunôrs de nestre lenghe e cu la sô fuarce simboliche. Di une altre bande, o ai sburtât la lenghe, ancje sfuarçantle, di mût di segnâ il lengaç e lis imagjins di Ungaretti cuntune rese gnove, mantignint il plui pussibil il caratar e lis intenzions».
Ogni poesie, tant che l’origjinâl, e je segnade cun date e lûc indulà che je stade scrite, une aree che e va de Cime 3 dal Sant Michêl a Sant Martin dal Cjars. Poesiis scritis su ce che il poete al cjatave sotman, in trincee. Sui pacuts dai sigarets, su lis scjatulis di carton pes balutis, su lis cjartinis, su sfueuts e su altris materiâi di ocasion.
Lis celebrazions che il Friûl al à dedicât a Ungaretti, a àn viodude ancje la inaugurazion di une targhe che i è stade dedicade intal stabiliment indulà che al è jessût Il porto sepolto. Oltri a chest, une serie di conferencis, mostris e dibatits a àn rindût omaç al poete ermetic che tant al à amât il nestri Friûl, pûr tes soferencis de vuere. ❚
✒ Alessio Screm
_________________________
La vite dal poete in curt
Nassût a Alessandrie di Egjit intal 1888 di gjenitôrs origjinaris di Lucca, al studie intai miôr istitûts de zone, svicinantsi al pinsîr anarchic e socialist dai migrants. Dal 1912 al ’14 al studie ae Sorbone di Parîs e al frecuente inteletuâi e artiscj tant che Picasso, Modigliani, Apollinaire, De Chirico. Dal ’15 al ’18 al è combatent in Friûl, daspò al torne a Parîs e tal ’20 al va a Rome, indulà che al lavore tal Ministeri pal Forest, aderint al fassisim. Dopo la sô conversion religjose, al zonte ae produzion poetiche imnis cjapâts dentri tal libri Sentimento del tempo, tierce publicazion dopo Il porto sepolto e L’Allegria. Dal ’36 al ’42 al insegne te Universitât di Sant Pauli in Brasîl, puest acetât par vie des dificoltâts economichis. Daspò la Seconde vuere mondiâl e fin al ’58, al è docent par clare fame di leterature moderne e contemporanie te Universitât di Rome. Ungaretti al mûr a Milan tal 1970. L’an prime, Mondadori i veve publicât la opare complete sot il titul Vita di un uomo. ❚
_________________________
Une cerce de version furlane di Luca de Clara
Il puart soterât
I rive il poete
e po al torne ae lûs cui siet cjants
e ju dispiert
Di cheste poesie
mi reste
chel nuie
di segret cence fin.
Vee
Dute une gnot
butât dongje
di un compagn
massacrât
cu la sô bocje
i dincj strents
zirade al colm di lune
cu la congjestion
des sôs mans
jentrade dentri
dal gno cidinôr
o ai scrit
letaris plenis d’amôr
No soi mai stât
cussì tacât
ae vite.
Amont
Il carnisin dal cîl
al svee oasis
al zingar dal amôr
Giuseppe Ungaretti e la nestre lenghe: “Il porto sepolto” voltât par furlan............
L’an che al è a pene passât, si è sierât cuntun omaç furlan impuartant a Giuseppe Ungaretti, un dai poetis plui rapresentatîfs de leterature taliane dal Nûfcent. Il cjantôr dal Ermetisim, moviment poetic che si fonde sul ûs di peraulis “essenziâls”, par une poetiche dal caratar sierât, ispirade al decjadentisim francês, al à di fat screât la sô prime racuelte di poesiis a Udin, stampant tal 1916, cul timbri de Procure dal Re ai 24 di Dicembar, intal Stabiliment Tipografic Furlan, Il porto sepolto.


text:
CAPITÂL DE MODERNITÂT
Al scomence pardabon cul bot il prin deceni furlan dal ‘900: di fat, ai 27 di Avost dal 1903 si scree a Udin la grande fiere campionarie, la Esposizion Regjonâl, calcolade tant che l’avigniment economic, culturâl e mondan plui impuartant dal an di bande di dutis lis cronichis no dome dal Ream di Italie, ma di Europe. Il nastri de scree al è stât taiât in presince des maestâts graciosis” Vitori Emanuêl III di Savoie e la regjine Eline, che in chei stes dîs si cjatavin intal Padoan par une rassegne aes trupis dal III e IV Cuarp di armade impegnadis intes grandis manovris militârs. Al pâr che i sovrans – e in mût particolâr la regjine – si fossin declarâts un grum curiôs de rassegne, batint par abandonâ i gjenerâi ai lôr zûcs di vuere, ben plui atrats dai bancuts udinês che a esponevin il miôr di ce che a podevin ufrî chê volte la agriculture, la industrie, l’artesanât, il cumierç e la culture di dute la nazion. La capitâl furlane e jere deventade par cualchi dì il centri di dibatiments animâts, di spetacui, di dimostrazions publichis su chel che sience, tecnologjie e inovazion a prometevin al gjenar uman. Fotografiis de citât a cimiavin su lis pagjinis des rivistis parisinis, londinesis e vienesis.
UDIN CITÂT DE LÛS_ No je stade ciert casuâl la sielte di Udin par ospitâ tant vivôr. Di fat, di agns la capitâl furlane e jere daûr a dâ prove di une vocazion straordenarie ae modernitât. A jerin stâts fats adiriture tal 1880 i prins esperiments di iluminazion eletriche di place Vitori Emanuêl II (cumò place Libertât) par opare de Edison Taliane e de Siemens. Un Artûr Malignani une vore zovin, che nol veve nancje vincj agns, al restà tant inmagât che intal zîr di pôcs agns dai siei laboratoris udinês al varès fat saltâ fûr i progjets che a àn fat di Udin la tierce citât in Europe a vê la iluminazion eletriche. Curt il pas viers sperimentazions che a àn il savôr di un romanç di Juli Verne: la invenzion e la realizazion di machinis eletrichis a cuatri ruedis, dotadis di dinamo a pilis ricjariabilis cuntune autonomie di 60 km e buinis di tocjâ i 16 Km/h: il model al è stât espuartât in numars limitâts a Berlin, e doprât li tant che taxi fin al sclopâ de Grande Vuere; la edificazion de dighe di Crosis sul torint Tor, screade propit intal 1900, progjetade e ancje volude a fuart dal stes Malignani, che e à furnît a Udin la eletricitât necessarie no dome par iluminâ viis e cjasis ma ancje par consintî a Luîs Roatto, amì personâl dai fradis Lumière, di vierzi in vie Belloni l’Edison, un fra i prins cines stabii in Italie; chê stesse energjie e à dât impuls al prin tram eletric de citât, che al à scomençât a sdrondenâ tacant dai 14 di Zenâr dal 1908.
IL LEDRÔS DE MEDAIE_ Ma a restin tal Friûl de epoche stradis, viis e cjasis là che dute chê lûs no rive. No son lampadinis inte cusine in tiere batude de famee ritrate intun clic dal 1900 ator di une taule cuasi vueide, cun masse fîs di dâur di mangjâ e cence un pari, pierdût pes viis dal mont a cjapâ sù cualchi carantan par no murî di fam. E somee pardabon une altre dimension, un mont paralêl che al reste impresonât inte ombre di une storie dificile di gloti. Epûr e je chê la foto plui evocative dal prin deceni dal ‘900. Parcè che cun chê o vin di convivi, confrontâsi vuê che lis intuizions eletrichis di chei agns a son deventadis monts virtuâi eletronics e cibernetics. Parcè che e sta dute chi la straordenarie alteritât de int furlane: e je simpri une cocule di miserie dignitose, un vistît fruiât, une man calose dentri la manece che e fâs sù il Friûl di vuê, une anime in tiere batude buine di convivi cu lis sfidis straordenariis che la modernitât nus impon. Vuê come chê volte, il dovê morâl di no dismenteâ chê taule desolade, anzit di riclamâ cun braùre la condivision di chê dignitât, al è il scart che nus à di fâ diviers, bogns di no pierdi mai chê anime di dignitose puaretât e di fadie che di chê o sin partîts e che nus à fat bogns di fâ siums plui grancj di nô.
Un principi di secul plen di contradizions
Blanc e neri. Lûs e ombris. Il prin deceni dal ‘900 furlan al è un impast di no crodi di inovazion e di miserie, il paradigme di une tiere che par tancj aspiets e somee proietade viers il futûr, intant che par altris e je impastade ancjemò di tiere e di fam, costrete ae migrazion in regjons dal mont ancje tant lontanis: Argjentine o Siberie che a sedin. Al è il Friûl che al cjamine a dôs velocitâts, che al met sù ancjemò dalminis di len par passâ i agârs des campagnis, epûr al viôt cori dilunc des stradis di Udin lis primis liniis eletrificadis dai trams. Al esist un denominadôr comun, une cifre che e unìs cheste anomalie di no crodi: si lei in filigrane une indurance uniche, une dignitât fuartone, une coerence di solide, pragmatiche fermece che dut câs no rinunzie mai al sium, ae idee che e sburte a cambiâ e a miorâ. Cussì la migrazion no je mai fughe, pluitost ricercje di alc che al permetarà di tornâ. Une matetât lustre e apassionade, no lontane di chê che intal stes zîr di agns e sburte a imagjinâ e a costruî un Friûl diviers, fintremai cuasi futuribil, fantasientific, bon di gjenerâ maravee no dome in Italie ma ancje in Europe: un sium imbulonât di mans che a san di concretece solide, di fadie, di passion e di veretât. (A.F.)
Angelo Floramo
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
Cjapìn un casseintegrât e metìnlu a fâ la part di un ciert Siôr Chissot, un vecjo idealist cu la passion pes storiis di cavalîrs e damis, seneôs di pandi la sô fede tai siums (Elvio Scruzzi); cjapìn un disocupât polemic e plen di lavôrs (tant che animâ fiestis o fâ Papà Nadâl o stravistîsi di centurion a Aquilee) e butìnlu in sene tal rûl di Sancio Panza, un zovin tracagnot che si lasse inceâ di Chissot e i va daûr (Claudio Moretti); tal mieç dai doi, metìn il regjist de scancarade companie, clamât a tignî i fîi de storie, a incjarnâ la anime di Cervantes, a movi i personaçs e a tignî bot aes lôr beghis (Fabiano Fantini). Il risultât? Il “Siôr Chissot” dal “Teatro incerto”, che tra Zenâr e Març al è stât presentât cun sucès in tancj lûcs dal Friûl: un lavôr plen di comicitât sauride e soredut siôr di riflessions.
I INGREDIENTS DAL SPETACUL_ Dut il spetacul si fonde su la alternance tra lis provis pe opare che i trê atôrs de companie a àn decidût di meti in sene dome pal fat di vê vût un jutori public, e i lôr câs privâts. Al salte fûr un “teatri tal teatri”, là che la finzion si messede di continui cuntune altre finzion, intun zûc comic maraveôs.
La senografie e je puare par lassâ spazi ae imagjinazion dal public, e i atôrs a àn snait tal rivâ a rindi cun pôc tantis situazions: cuntune cjadree come cjaval, un baston come lance, une plere come elm, Siôr Chissot “da la Çampe” (dal Tiliment) al zire cun Sancio pal Friûl, cirint la nobile Dulcinee (che no je altri che la vilane Aldonze di Pantianins). I doi a scombatin cuintri il Mulin di Turchet a Vilevuarbe, un “caballero” di Bertiûl (un roncâr che al va a stravasâ il vin), cuintri l’orcul dal telefonin (“Cacofone”), cuintri l’esercit dal re di Cjasteons (i camions), fintremai che a finissin in galere, là che lis parts si ribaltin: li Sancio, che par dut il timp al somee ridi dal paron, al berle la sô stice pai “sans” che a stan come gnognos denant de television, che a àn pierdude la fantasie, che a àn copât ideâi e culture.
SORPRESE FINÂL_ Gjeniâl il finâl, un miscliç des dôs finzions, par vie che Sancio e Chissot, rivâts ai Colonos di Vilecjaze, a viodin il “Siôr Chissot” rapresentât di une altre companie, il “Teatro Incerto”. Dopo tant mateâ (e no si capìs plui cui che al è cui!), il lôr spetacul al pâr falît. La tende si siere. Si reste cul marum in bocje. E invezit, la bocje si spalanche par une gnove fin: un “Siôr Chissot” metût adun intun minût, che al da dongje in pocjis batudis il biel, il vêr, il just che la lustre matetât dal cavalîr e pues insegnânus. Insome, trê brâfs atôrs, cuatri elements sul palc, un messaç profont a son i ingredients che a fasin di chest lavôr un spetacul di sostance, di formazion e di bielece rare.
Ilarie Colùs
TELEVISION, CINE E TEATRI. Cjape une sere a teatri…............
Cjapìn un casseintegrât e metìnlu a fâ la part di un ciert Siôr Chissot, un vecjo idealist cu la passion pes storiis di cavalîrs e damis, seneôs di pandi la sô fede tai siums (Elvio Scruzzi); cjapìn un disocupât polemic e plen di lavôrs (tant che animâ fiestis o fâ Papà Nadâl o stravistîsi di centurion a Aquilee) e butìnlu in sene tal rûl di Sancio Panza, un zovin tracagnot che si lasse inceâ di Chissot e i va daûr (Claudio Moretti); tal mieç dai doi, metìn il regjist de scancarade companie, clamât a tignî i fîi de storie, a incjarnâ la anime di Cervantes, a movi i personaçs e a tignî bot aes lôr beghis (Fabiano Fantini). Il risultât? Il “Siôr Chissot” dal “Teatro incerto”, che tra Zenâr e Març al è stât presentât cun sucès in tancj lûcs dal Friûl: un lavôr plen di comicitât sauride e soredut siôr di riflessions.


text:
Adispiet di dutis lis lagnancis, il guvier austriac nol à mostrât fin cumò di volê paiâ l’intervent straordenari che i “Zivis” (cussì a son clamâts i zovins che a fasin servizi civîl) a àn davuelt par cause de emergjence COVID, dopo di jessi stâts clamâts dongje cul sproc di “la nazion e à bisugne di voaltris”… e par 900 euros al mês.
Il servizi civîl in Austrie al dure al plui nûf mês, e par 1.500 zovins sù par jù al varès vût di finî chest an ae fin di Març.
◆ E je stade une sorprese cuant che, a metât di Març, il ministri competent al à fat part, pe prime volte inte storie de Seconde Republiche, de istituzion di un servizi civîl “straordenari” par fâi di saponte al sisteme sanitari intant de sierade pal virus. Une vore pôcs a savevin in Austrie di cheste pussibilitât.
◆ Cussì, 1500 zovins a son stâts obleâts a sprolungjâ il lôr servizi civîl di trê mês e, no cate che la difusion dal virus e sedi stade declarade cetant basse, a son stâts obleâts a lavorâ pe societât fin ae fin di Jugn.
◆ Tant e tant, il cûr dai zovins al à rispuindût in mût une vore positîf ae clamade dramatiche proferide dal ministri par une mobilitazion nazionâl cuintri dal virus, che par altri no varessin nancje podût clamâsi fûr. Ma, come che dispès al sucêt, cuant che si ven brincâts dal idealisim sociâl, la ricompense sclagne di cuatri carantans si piert intes pleis des cragnariis.
◆ A chescj frutats ur vegnin ricognossûts – e in dì di vuê in tancj câs dome su la cjarte – 900 euros al mês, che a son une vore pôcs a pet di un impegn cence limit; cence mancul che cheste situazion ur à savoltade la vite di ogni dì, ma ancje i lôr progjets pal avignî. Cun di plui, si à di marcâ che se a vessin riclamât – in chest câs su base volontarie – i “Zivis” che a vevin finît il servizi, a varessin vût di dâur un compens di 1.700 euros al mês.
◆ In tancj si domandin ancje se, devant di une espansion cussì piçule dal virus, al ves coventât pardabon un intervent straordenari. E a chest si zonte che plui di cualchidun al critiche il coordenament di chestis fuarcis, dispès in confusion e cence un incaric precîs di cumplî. Impen di chest, si sa di frutats che si son arolâts volontaris e che a son stâts paiâts cun regolaritât cence fâ nuie, dome par restâ a disposizion. I politics si justifichin disint che a àn volût vê pronte une risierve di podê doprâ in câs che la situazion e les al piês. Di chê altre bande, tancj che a son stâts ingaiâts fin ae fin di Jugn – simpri par 1.700 euros al mês – a son stâts mandâts vie bot e sclop, e lassâts cussì a bocje sute.
◆ In fin dai fats, se o podìn fâ un confront, nô o podìn consolâsi… ancje se i nestris convicins a continuin a cjalânus dal alt in bas. No si son fats mancjâ nuie in fat di disorganizazion e di straçariis economichis e umanis. Salacor a varessin podût mandâ cualchi zovin che ur vanzave a fa alc ca di nô pe lôr sigurece intant des vacancis cu vegnin.
◆ Par fortune, ancje in Austrie al è cualchidun che al sugjerìs che, su la fonde di cheste esperience, si puedin riviodi lis funzions dal servizi civîl cuntun voli plui atent aes esigjencis dal dì di vuê. ❚
Cuant che la nazion e clame!Barbara Cinausero
Adispiet di dutis lis lagnancis, il guvier austriac nol à mostrât fin cumò di volê paiâ l’intervent straordenari che i “Zivis” (cussì a son clamâts i zovins che a fasin servizi civîl) a àn davuelt par cause de emergjence COVID, dopo di jessi stâts clamâts dongje cul sproc di “la nazion e à bisugne di voaltris”… e par 900 euros al mês.


text:
Mi àn dite che Bolzonello, intune interviste a Radio Spazio 103, si è tirât indaûr. Nol sarès duncje cuintri di nissune domande, di nissun paîs che al varès gole di jentrâ in Regjon. Si visaiso de monede di Buie? Jo o resti su chel che o ai sintût e viodût: “Sappada resta in Veneto”, cheste e je le rispueste ae domande de gjornaliste Rai. Forsit cualchidun lu à visât che nol jere il câs di lâ indenant a pescjâ buiacis, ma dut câs, ancje cussì, la mê opinion no cambie: al assessôr i da fastidi dome sintî nomenâ alc di furlan. Nol sarà un câs che cuant che al jere sindic di Pordenon, la sô zonte e vedi decidût di no domandâ di tirâsi fûr de liste dai comuns furlanofons.
Ma o crôt che sul câs specific, chel di Sapade, al sedi lat fûr ancje dal so jessi istituzionâl. Bolzonello al pues jessi antifurlan tant che al à voie, al pues fâ di dut cuintri la nestre identitât e lenghe, sintîsi plui venit di un venezian e plui julian di un triestin. Al pues sintîsi plui dongje ae seconde componente di cheste Regjon cul tratut Friûl-Vignesie Julie. Afârs siei.
Ma dôs robis no pues perdonâi: la mancjance di rispiet pai sapadins e chê pe democrazie.
I fradis di Sapade a àn vinçût un referendum par tornâ in Friûl, che i plasi o no al siôr Bolzonello.
In chestis pagjinis o podês lei le storie di cheste bataie lungje e sufierte, deventade – se volês – un segnâl di sperance par dut il Friûl.
Lis istituzions, a fuarce di dâi, no son rivadis a frenâ cheste volontât di tornâ dongje a la Patrie, ancje se plui di cualchidun nol viodeve la ore che alc si metès di traviers. Cumò al è il moment dal ultin sfuarç e nissun al pues permetisi di lâ cuintri di ce che un popul al à decidût in plene libertât.
Une biele peraule che in tancj de bande politiche di Bolzonello a doprin dispès.
Simpri par chei altris.
Cuant che ur tocje ai furlans, a sunin dute une altre musiche, cence inacuarzisi des stonaduris ma lant indenant istès.
E je ore che su di lôr si sbassi il sipari.
✒ Dree Valcic
SPECIÂL SAPADE. Bolzonello, a cesse cûl, al falope dôs voltis............
Mi àn dite che Bolzonello, intune interviste a Radio Spazio 103, si è tirât indaûr. Nol sarès duncje cuintri di nissune domande, di nissun paîs che al varès gole di jentrâ in Regjon. Si visaiso de monede di Buie? Jo o resti su chel che o ai sintût e viodût: “Sappada resta in Veneto”, cheste e je le rispueste ae domande de gjornaliste Rai. Forsit cualchidun lu à visât che nol jere il câs di lâ indenant a pescjâ buiacis, ma dut câs, ancje cussì, la mê opinion no cambie: al assessôr i da fastidi dome sintî nomenâ alc di furlan. Nol sarà un câs che cuant che al jere sindic di Pordenon, la sô zonte e vedi decidût di no domandâ di tirâsi fûr de liste dai comuns furlanofons.


text:
#06 – Lusigne intal nuie Il vecjo al jere tal curtîl daûr di cjase cui voi pierdûts tes flamis dal fûc. Un pît al polsave sore te pale e lis manis sul mani. Il cuarp al jere mieç tal sflandôr, mieç viers la gnot. Al cjalave come la ultime lûs dal dì i radegave al lusôr dal fûc i contors [...]
Articui dal blog
#05 – Il tramont Di adalt da la culine o viôt che va calant, chê grande bale rosse che dâ di lûs sul mont E dut ator, ator, il cîl si met in fieste, doprant chel vîf colôr a intenzi le sô vieste Daûr dal cjampanîl Siemit l’ultin glon, chel astri lusorôs ben planc al va in scuindon Al ven [...]
#04 – La promesse L’amont al si nunziave cussì biel che mai. I rais dal soreli a rivavin dongje un tic smavîts, e dut intor al si vistive di colôrs inmagants. Ma no vevi timp di metimi a cjalâ chel spetacul. O vevi di tignî la promesse che o vevi fat a me stes, di rivâ a cent prime di [...]
O vin un bon motîf par comprâ il Messaggero Veneto di vuê, ai 25 di Avost, ancje se us tocje paiâlu 2euro. Cuâl motîf? Il nestri Ostîr, che ogni tant nus tradìs e al scrîf par talian (ancje se lui al dîs che al è dome par no smenteâsi la sô lenghe seconde) e propit vuê, intune pagjine juste juste [...]
#03 – Sentât te bancje L’om sentât te bancje de place si cjalà lis mans, inclinât indevant cui comedons parsore dai zenoi, come se no lis vès mai viodudis. Lis zirave par tentâ di ricognossi ogni grispe, ogni magle. Al veve i dêts de man drete tacoladis di nicotine, chê man che ogni tant al alçave par gjavâsi i cjavei [...]
#02 – Tai tiei voi Tramont ros e monts misteriôs. Monts misteriôs a son intaiâts dentri di te, tai tiei voi. Piçul cuarp voladi, piçule figure fuinte. Tai tiei voi o viôt un tramont ros. E monts misteriôs. O torni te mê infanzie cuant che ti viôt. Cjavei ros. Biei cjavei di sede. O provi une stiletade par alc che [...]
#01 – Il ros e il neri No si impensave cuant o cui, ma i vevin dite che il ros dal imbrunî al jere segn di sanc. Sanc di cualchidun copât. I plaseve cetant cjalâ il cîl che si scurive passant dal celest al viole e daspò al colôr di rose e al ros cence nissune logjiche. “Dal celest al [...]
Si visaiso de croniche che o vin fat dal event di Cjopris, dulà che e je lade in onde (al è propit il câs di dî cussì) la prime pontade dal In Viaç tal Criptofriûl, la trasmission che o vin inmaneât cun tancj ospits e che nus puarte intai lûcs dal libri dal Ostîr. Insome… a chei di Cjopris i [...]
O sin ai sedis! E noaltris o sin puntuâi come simpri. E se o sin cetant puntuâi un super graciis al va ai nestris doi de zurie, Carli Pup, che al è tornât in vore, dopo la sostituzion dal mês di Jugn, e Zuanluche Franc, che ogni mês a son prefets intes lôr valutazions, che si metin dongje di chês [...]
Ros o zâi O colôr naranç, O neris o blu o grîs Tant che il brut timp Che a cambin orari E muse E direzion Ma che ogni dì a rivin, A meti fin a lis zornadis Amonts Di cjalâ a bocje vierte O smenteâts daûr dai nûi Di pensâ tant che un finâl O tant che une mantie di [...]
Al pâr che l’aiar di Sclaunic, il paisut dulà che al à la tane il nestri Ostîr, al fâsi ben ai scritôrs. O almancul, cheste e je la deduzion che si pues fâ se si vâ a cjalâ il manifest pe sagre dal paîs, che dopo vê saltât dôs Madonis di Avost (poiant altris madonis, clare) e rive di gnûf [...]
E intant che o pensais a cuale conte votâ, nô us contìn cemût che e je lade a San Denêl… o sin partîts ancje de Biblioteche europeane plui antighe, ven a stâi de Guarneriane, par lâ in viaç tal Cryptofriûl! E ve chi un pocje di croniche e di fotografiis de serade, juste par contâ alc dal event a cui [...]


text:
Al è tal 2002 che intune cjanive di Vilalte di Feagne a nassin i Parafangos, vincidôrs dal Premi Friûl 2004. Come che si definissin, un tic sparniçâts: Luca ae vôs e ghitare, Alan ae ghitare e Daniele “Dilo” al bas (ducj e doi di Bresse di Cjampfuarmit), e a lôr si zonte Simone (di Prissinins) ae batarie.
«Cuant che, tal 2003, o sin stâts notâts di Radio Onde Furlane, la nestre “produzion discografiche” a consisteve intun unplugged regjistrât intune fieste a cjase di amîs. Dopo 14 agns al è ancjemò cussì: prin di regjistrâ i tocs ju sunìn dal vîf une vore di voltis, cussì cuant che ju regjistrìn la int ju cognòs za.»
A Cussignà, tal Entropia Studios, il grup al à regjistrât i siei prins doi discs, Sgrasai (2005) e Ti Cjali Di Fûr (2007).
Daspò a àn regjistrât Content (2011) ai Great Balls Studios a Paulêt, un e.p. Brutleg (2013) al SAE di Lubiane, e par finî Alc E Ce (2015) ai Artesonika Studios a Pordenon. ❚
✒ M.P.
Un “Premi Friûl” in sachete............
Al è tal 2002 che intune cjanive di Vilalte di Feagne a nassin i Parafangos, vincidôrs dal Premi Friûl 2004. Come che si definissin, un tic sparniçâts: Luca ae vôs e ghitare, Alan ae ghitare e Daniele “Dilo” al bas (ducj e doi di Bresse di Cjampfuarmit), e a lôr si zonte Simone (di Prissinins) ae batarie.


text:
Wat
Il wat (simbul: W) al è la unitât di misure de potence dal Sisteme Internazionâl.
DefinizionModifiche
Un wat al corispuint a 1 joule al secont (1 J/s) o, in unitâts eletrichis, 1 voltampere (1 V · A).
In tiermits eletrichis al significhe:
OrigjinModifiche
Il wat al cjape il non da James Watt par il sô contribût tal disvilup de machine a vapôr: e e fo adotât par la prime volte tal 1889 al secont Congrès Britanic dal Avanzament de Sience. Al è jentrât tal SI cun la decime prime Conference Internazionâl des pesis e misuris, tal 1960.
Unitâts derivadisModifiche
Il wat, misure di potence, nol à di jessi confondût cul watore ch'al è une misure di energjie. Cheste ultime e corispuint a 3600 joule, no aparten al SI, parcè che conten la misure dal timp in oris, e e je par ordenari utilizade par la tarifazion de energjie stesse.
Partant, une lampadine che e supe 100 W in dôs oris e consume 200 Wh (720 000 J).
In eletrotecniche si doprin par ordenari ancje il VA (voltampere) e il VAR (voltampere reatîf) come unitâts di misure rispetivementri de potence aparente e de potence reative. Chestis dôs unitâts a corispuindin al watt, ma il lôr ûs al è justificât dal fat che a indichin grandecis che no puedin jessi somadis diretementri.
Multiplis e sotmultiplisModifiche
Uns dai multiplis e sotmultiplis dal wat plui utilizâts:


text:
Al è un piçul miracul, unic in Italie, un campionât di balon che si zuie dome tai mês estîfs, intun teritori limitât, cu la ambizion dal autoguvier. O fevelìn dal «Campionât Cjargnel», un dai motîfs di svant pai sportîfs de Cjargne, dal Cjanâl dal Fier, de Val Cjanâl, dal Sapadin e dal Glemonàs. Desenis di scuadris, centenârs di praticants e di spetatôrs cun particolaritâts unichis. Des scuadris cui zuiadôrs cuasi ducj cul stes cognon, a une specie di «azionariât popolâr» dai cjâfs di famee di un paîs, a son il spinâl di un torneu dividût in Prime, Seconde e Tierce categorie.
Dal prin campionât – 1950/’51, vinçût de Pro Tolmezzo – a vuê, il fenomen al è cressût metint in mostre cualchi particolaritât: par esempli, i centris plui popolâts a son rivâts dome da râr a cjapâ il titul massim. A vinci a son cuasi simpri i centris minôrs. I paisuts di 100-200 abitants che a crodin pardabon te lôr scuadre, tant che le amin in maniere morbose e a invistissin fonts pe lôr «creature». L’ultin deceni al à viodût il strapodê di Illegiana, Cedarchis, Real-Imponzo/Cadunea (cul stadi clamât di ducj il «Maracanà» de Cjargne), par finî cul Campagnola/Gemona, che chest an al à mancjât pal secont viaç la dispate pal scudet, dopo chê dal 2004, cuintri i paularins de Velox.
Cemût che al fasi a sorevivi un torneu di chestis dimensions, si sta un moment a dîlu: tante passion, volontariât e un minim contribût di bande dai sponsors locâi. Un torneu di 1e categorie al pues costâ 25 mil euros ad an.
Ma al è cui che se puarte fûr pontant dome sui incàs de domenie; e je ancjemò la usance dal «sagristan», cul incjariât che ti ven a domandâ bêçs. E a di chescj personaçs unics e folcloristics, no tu puedis dîur di no.
Il «Cjargnel» al è cussì sintût che i mass media locâi lu supuartin cun ce tante enfasi. L’unic difiet al è che nol ufrìs plui talents aes seriis maiôrs: i ultins Cleto Polonia e massime Maurizio Ganz, il bomber tarvisian rivât a zuiâ in Inter e Milan. Par un valit ricambi gjenerazionâl, cussì, la F.i.g.c. e à inviade la regule dai «fûr di cuote»: l’oblic di fâ zuiâ un pâr di zovins sot i vincj agns, che a àn la oportunitât di zuiâ in prime scuadre.
Dino Temil
ATUALITÂT – Un zoiel clamât Cjargnel............
Al è un piçul miracul, unic in Italie, un campionât di balon che si zuie dome tai mês estîfs, intun teritori limitât, cu la ambizion dal autoguvier. O fevelìn dal «Campionât Cjargnel», un dai motîfs di svant pai sportîfs de Cjargne, dal Cjanâl dal Fier, de Val Cjanâl, dal Sapadin e dal Glemonàs. Desenis di scuadris, centenârs di praticants e di spetatôrs cun particolaritâts unichis. Des scuadris cui zuiadôrs cuasi ducj cul stes cognon, a une specie di «azionariât popolâr» dai cjâfs di famee di un paîs, a son il spinâl di un torneu dividût in Prime, Seconde e Tierce categorie.


text:
LA ALIMENTAZION TANT CHE DIFESE CUINTRI IL CANCAR
Di bandî lat e derivâts e cjar lavorade. Un atentât ae taule furlane?
Intun moment storic cussì delicât come chel che o sin daûr a vivi, cu lis crisis de economie, dal lavôr e dal guvier, al somee pardabon che no nus resti altri che dî: «E baste la salût». Magari cussì no, tant par no fâsi mancjâ nuie, ancje di chê bande o clopìn a fuart, cuntun numar di malâts che al cres di an in an. A fâ la part dal leon (o dal cancar, in chest câs) a son i tumôrs, cun percentuâls simpri plui altis e cun câs gnûfs che a saltin fûr tant che foncs.
Cemût parâsi di cheste plaie che, par une volte tant, no sparagne nissun, ni il puar, ni il siôr? La miôr azion, si lu sa, e je la prevenzion, fasint tesaur ancje des detulis dai vielis, tant che “la salût e ven mangjant”, peade nuie di mancul che ai insegnaments dal miedi grêc Ippocrate dal V secul prin di Crist. La scuvierte de aghe cjalde, in sumis? Sì, ma e je une lavade bulinte (altri che disfidis di ice bucket!), se o cjapìn in man i studis de dotore Maria Rosa Di Fazio, responsabile di Oncologjie dal Centri internazionâl SH Healt Service di S. Marin, indulà che e puarte indenant il metodi di oncologjie integrade, praticât in dut il mont e scuasit discognossût in Italie.
Tai siei libris “Mangiare bene per sconfiggere il male” e “Le ricette di mangiare bene per sconfiggere il male”, cun di fat, la specialiste e à marcât la impuartance de alimentazion, stant che e je responsabile al 50% dal disvilup di malatiis tumorâls, cuntun rûl primari ancje te riduzion dai efiets colaterâi dai trataments chemioterapics. Jenfri i compuartaments sbaliâts a jentrin ancje chei puartâts indenant dai stes ospedâi, indulà che al pazient ricoverât i vegnin dâts di mangjâ une mignestrute fate cul dât, il persut cuet o il formadi, o il purè pront. Dentri chê cene, si cjatin i nemiis principâi dal nestri cuarp: i zucars, che a son nudriment pes celulis cancerogjenis (une celule sane a ‘nt consume vincj voltis di mancul), la cjar lavorade, plene di ormons e di conservants, e il lat e derivâts, che a àn dentri fatôrs di cressite.
Declarazions che a sunin tant che un vêr atentât ae taule furlane, indulà che no puedin mancjâ la bree cul salam pront di discartossâ e il frico. E inalore, come consolazion no propite cussì magre, ve che la dotore e lasse che al pazient san i scjampin une o dôs fetutis ogni tant (ma di râr!) di formadi o di robe insacade – miôr se di crût di Sant Denêl o di Parme, i unics doi a no previodi te lavorazion ni nitrîts ni nitrâts. ❚
Serena Fogolini


text:
Numar 7-8 – PRIME PAGJINE – L’EDITORIÂL. “Prime i talians”. Disgracie pai furlans / PAGJINE 2 – INTERVISTE A MARIANNA TONELLI. «Mamis e papà, fevelait furlan ai vuestris fîs» / PAGJINE 3 – INTERVISTE. «O volìn zuiâ al centri des riformis. La prioritât e je la Rai in furlan» / PAGJINE 4-5 – INCHIESTE. Tiliment, il Serengeti de Europe centrâl | Cimpel-Glemone. La storie dal progjet / PAGJINE 6 – Pal avignî de regjon al covente fat sisteme e i zovins lu àn capît / PAGJINE 7 – Gibelli: «No son bêçs pal teatri furlan». Ma pai teatris di Triest a ‘nd è simpri / PAGJINE 8 – Cence Junqueras, Puigdemont e Comín e ven fûr la nature clopadice de UE / SLOVENIE. Ancjemò nissun acuardi par cambiâ la leç eletorâl / AUSTRIE. Infineon a Vilac, un esempli di interazion jenfri citât e industrie / PAGJINE 9 – MUSICHE. Carniarmonie, 35 concierts tra lis monts dal Friûl / FONDAZIONE FRIULI. Cun Audimus la musiche sinfoniche e rive tai paîs / COROT. Cungjò Raffaele Carrozzo e Silvio Stolfo / UNE FURLANE A ROME. A tu a tu cul pilote dai papis | UN FURLAN A MILAN. Dal “Stellini” aes termis a Porta Romana / PAGJINE 10 – LA MUSICHE DE PATRIE. Il cjant des corâls feminîls furlanis tra passât e presint / I LIBRIS SIMPRI BOGNS. Su lis alis de fantasie cun Blancjemore / NO PAR FURLAN, MA BOGNS. La Europe “une e diferente” di Denis de Rougemont / PAGJINE 11 – BASTIANCONTRARIE. STORIE FURLANE AL FEMININ. Marie Forte, la mestre di Avile inamorade dal Friûl e de sô int / ZÂL PAR FURLAN. 7. Delit in vie del Lavoro / PAGJINE 12 – IL FERÂL. 6. Identitât furlane intun mont globalizât / NO SON PERAULIS PAR VECJOS. Musthave //
*** I articui a son disponibii fracant sul titul. Buine leture.


text:
Un câs che al infuartìs il leam dal mandament di Puart cul Friûl: la scuadre di balon de capitâl dal mandament – il Portogruaro – ospite dal stadi Friûl pes primis partidis dal campionât. Il fat al è sucedût par vie che l’implant dulà che al zuie il Puart – il stadi “Mecchia”- al à di jessi metût a puest par vê la omologazion al campionât di B, daûr dai criteris dai decrets Pisanu su la sigurece. La spese proviodude e je sù par jù di 1,5 milions di euros.
Il stadi Friuli al à puartât fortune ae scuadre, che e à otignût trê vitoriis tes primis trê partidis dal campionât, prime di inçopedâsi cul Novara, cuntune sconfite penze (1-5).
LIS ORIGJINS_ La storie dal Puart e tache dal 1919 cuant che e nassè la Associazione Calcio Portogruaro. Tal 1990, la socie di Puart e à decidût di fondisi cu la Associazione Calcio Summaga fasint sù il Calcio Portogruaro Summaga. Si decidè di puartâ indevant la tradizion dal Portogruaro, confermant i siei storics colôrs granade, ma il non coret de scuadre al varès di jessi Portosummaga.
LA IMPRESE_ Te stagjon stade la scuadre e à otignût il risultât storic de promozion in B, cu la vitorie decisive te ultime zornade tal stadi Bentegodi, in cjase dal favorît Hellas Verona, cuntun gol al otantenovesim minût. Un travuart che al è piturât di Friûl ancje chel: l’alenadôr e il preparadôr dai granade a jerin Calori e Turci, vecjis bandieris de Udinese.
L’inizi di cheste stagjon al è stât un pôc tormentât, cul gnûf alenadôr Corini e il diretôr sportîf Magalini che si son dimetûts par contrascj cu la societât. Al puest di Corini cumò al vuide la scuadre Fabio Viviani, 43 agns.
No cate chescj problemis, al è stât un bon inizi di campionât pe matricule granade (il colôr sociâl des maiis) che si è confermade tant che biele sorprese, pûr jessint la scuadre di une vile di uns 25.000 di lôr. Par nô, la seconde scuadre plui impuartante dal Friûl.
DREE VENIER
ATUALITÂT – La seconde scuadre furlane plui adalt............
Un câs che al infuartìs il leam dal mandament di Puart cul Friûl: la scuadre di balon de capitâl dal mandament – il Portogruaro – ospite dal stadi Friûl pes primis partidis dal campionât. Il fat al è sucedût par vie che l’implant dulà che al zuie il Puart – il stadi “Mecchia”- al à di jessi metût a puest par vê la omologazion al campionât di B, daûr dai criteris dai decrets Pisanu su la sigurece. La spese proviodude e je sù par jù di 1,5 milions di euros.


text:
Ancje se i servizis a mancjin, tra lis mês monts, al è dut un altri vivi
«O vevi voie di fâ alc di bon pe mê val». Pocjis peraulis, che a contin dut l’amôr di Mariangela Avon pe “sô” Val Tramontine li che e à vivût a dilunc prime di lâ a stâ a Spilimberc. In Val Tramontine, Mariangela e à lassât il cûr e al cûr – si dîs – no si comande. Cussì, intal Fevrâr dal 2020, e à pensât di meti in pîts une ativitât intal paîs dal pari, Tramonç Disot, trasformant in lavôr la sô grande passion pes rosis. Su terens di famee, e à tacât a semenâ flôrs: biei di viodi… e di mangjâ!
◆ Se la idee us somee stranie, tignît cont dal fat che di flôrs o ‘nt mangjais za un grum, di regule, e cence pensâi parsore: dal fîc al articjoc, dai brocui ae camamile, de malve aes rosis di coce e coçut.
◆ Mariangela Avon e à selezionât lis varietâts che a van miôr dacuardi cul ambient e il clime de Val Tramontine par podê otignî prodots di alte cualitât. “Fiori di Mari” e je une aziende agricule a conduzion familiâr specializade inte produzion biologjiche di flôrs comestibii e di plantis aromatichis. «La idee e nas de volontât di coniugâ la fuarte passion pe nature e il riclam ae tiere cul desideri di vierzi une ativitât imprenditoriâl in Val, une tiere siore di risorsis e cun grandis potenzialitâts, che e je daûr a provâ a invertî la tindince al dispopolament e al abandon, che e unìs i teritoris di mont».
◆ A Tramonç Disot, «o coltivìn lis nestris plantis in plen cjamp in mût naturâl, cence doprâ prodots fitosanitaris o robe chimiche, lant daûr de stagjonalitât. O cjapìn sù i flôrs e ju confezionìn a man, un par un, cun delicatece e tante cure par preservâ dutis lis lôr proprietâts. In gracie de culture biologjiche, a àn cualitâts naturâls ecezionâls, un bon arome e a son une vore biei, fatôrs che a favorissin il lôr ûs in cusine sedi intai dolçs (tortis, crostadis, biscots, pastis) sedi intes ricetis saladis tant che salatis, mignestris, cjars e prins plats. Lis rosis, frescjis e secjadis, a zontin colôr e gracie a ogni ricete, ma ancje savôr».
◆ Inviâ une ativitât e je simpri une sfide, ma fâlu in plene pandemie di Covid – cui principâi clients, i ristorants, in zenoglon – e domande tante determinazion e une biele dose di coraç. «Mi soi butade ta cheste aventure cence nissune esperience intal setôr agricul – e ricuarde Mariangela –. O ai simpri lavorât intes ativitâts di famee: papà al veve un albierc a Tramonç Disot, po une aziende di autotraspuarts e une piçule imobiliâr. O sin partîts dai terens di gno pari cun chê di creâ une coltivazion di noglârs e po o vin cuistât cualchi toc dongje; in Val a ‘nd è tancj bandonâts e plens di baraçs, e la proprietât fondiarie e je cetant framentade. O vin metût jù il prin etar di noglârs e 2 mil metris di flôrs che si puedin mangjâ. Cumò i etars a noglârs a son deventâts doi e 6 mil i metris coltivâts cun aromatichis e rosis. Il clime al è ideâl e la tiere une vore buine. Le vin svegrade e coltade, ma no masse, parcè che une volte su chescj terens a jerin orts e a son restâts morbits – e conte Mariangela che ju lavore cul om, marcjesan –. O tachìn a preparâju intal mês di Avrîl, a semenâ e a meti jù lis plantutis. La sfloridure e tache de metât di Jugn e e va indevant fin in Otubar, e, in chel, ancje la racuelte».
◆ Cualchi varietât di flôr – tant che il nastruç, la calendule, il scloponut, la barburice – di plui che jessi doprade tant che frescje, e ven secjade: une particolaritât de aziende “Fiori di Mari”. «Cun tante pazience, o tirìn vie i pics, che a son siôrs di antiossidants, e ju secjin pal plui in dissecjadôrs. Infin, ju metìn vie in grandis scjatis, intal sut e cence conservants». Cun chest passaç il gust e il profum a restin intens e i colôrs vivarôs, tant biei che «ristorants di alt nivel e ambients atents ae sielte des materiis primis, nus ai domandin par decorâ i plats che a servissin ae lôr clientele».
◆ La rose plui domandade de ristorazion e je la barburice, che e cres li che la tiere e je buine e no si doprin chimichis, e che e je ancje la preferide di Mariangela. Une vore preseâts ancje i flôrs di Cosmos bipinnatus, par decorâ salatis e dolçs; chei, crocants, de bocje di leon dal gust fresc e di pome; la viludine, speziade e che e nulìs di agrums; la calendule, cu la sô misture di notis picantis, dolcis e impeveradis.
◆ Il prossim pas al è chel di vierzi a Tramonç Disot un laboratori cun dut ce che al covente par secjâ e par lavorâ sul puest lis rosis e lis jerbis aromatichis, e vendilis. E, cui noglârs implantâts, tra cualchi an e tacarà ancje la produzion di nolis. «In Val, tra lis mês monts, al è dut un altri vivi. Pûr tra tantis dificoltâts – servizis che a mancjin, stradis mal metudis, assence di invistiments… –, ca sù o soi contente, o stoi ben», e dîs Mariangela, che, di vincj agns, e je segretarie de Pro Loco Valtramontina, motôr di tantis iniziativis che a àn fat cognossi la Val e la sô nature incontaminade, i siei savôrs autentics, tradizions, borcs e mistîrs antîcs. «La Val Tramontine e je patrimoni di ducj. E, cun cheste cussience, si sin simpri impegnâts, dì par dì, par tutelâle e valorizâle pes gjenerazions dal doman». ❚
:::::::::::::::::::::::::::::::::::::::::::::::::::::::::::::::::::::::::::::::::::::::::::
Lis “gnocis” cun farinis e formadis speciâi
Cualchi flôr al è bon par esaltâ salatis, altris a stan ben tes mignestris, altris ancjemò a son dolçs e cualchidun al beche. Une sorprese di guscj e une maravee pai voi che a van dacuardi cun farinis e formadis speciâi in prodots dai profums e savôrs unics. “Fiori di Mari” e furnìs i siei flôrs secs ae Aziende agricule Li.Re.Ste di Merlane di Trivignan, che cun chei e afine deliziosis caciotis di lat di vacje, e al For di comunitât “Pan dal Des-Distret di economie solidarie” a Udin, che al lavore lis farinis di grans antîcs de filiere curte “Pan e farine dal Friûl di Mieç” (atente ai aspiets produtîfs, ma ancje a chei comunitaris e sociâls ativant relazions tra produtôrs, trasformadôrs e consumadôrs). Cussì a nassin pagnochis bielis, che a san di bon e di just.
◆ In curt, in gracie di gnovis colaborazions, a rivaran ancje pastis di formenton e scaletarie artesanâl di alte cualitât. ❚
………………………………………………………………………………..
IL PROFÎL
“Fiori “Fiori di Mari” e je une aziende agricule a conduzion familiâr nassude par iniziative di Mariangela Avon, 55 agns, di formazion resoniere, origjinarie de Val Tramontine, che e à coinvolzût ancje la fie Paola Imperatori, titulâr de ativitât.
◆ Paola, 21 agns, e studie Fisiche te Universitât di Triest, e te aziende di famee si ocupe de part aministrative, ma ancje de fase delicade dal confezionament des rosis, in plui di frecuentâ i cors di formazion che a coventin. Mariangela – cul om – e met, invezit, lis mans te tiere: le prepare al miôr prime di semenâ e plantâ flôrs e aromatichis, le ten netade. E cjape sù lis rosis e e sta daûr a dutis lis fasis di essicazion e confezionament dai flôrs, che a vegnin vendûts in buteghis di paîs e intai marcjaduts e, pal plui, a ambients e ristorants che ju doprin par decorâ plats e creâ preparazions dai savôrs particolârs. Une riscuvierte resinte: ju dopravin ancje in epoche romane e in Cine aromai di miârs di agns.
◆ “Fiori di Mari” si presentarà al public cuntune schirie di jessudis sul cjamp, cun degustazions, tra Lui e Avost. Informazions sul sît www.rinatura.it ❚


text:
Un dai grancj nons dal mont dal sport de mê zoventût al è stât Andreas Nikolaus Lauda, deventât simbul dal automobilisim austriac, la leiende vivente che si cognòs miôr cul non di «Niki Lauda», che chest an al à fiestezât i 60 agns.
Cognossût no dome tant che campion ma salacor inmò di plui par chel brut incident che ancjemò vuê la sô muse plene di scotaduris nus fâs visâ. Propit i incidents grâfs si imprimin te nestre memorie e si pein al mont mitic de alte velocitât: cui no si visial de muart tragjiche di Ayrton Senna, tal 1994 a Imola?
O fevelìn dal pionîr de Formule 1 moderne e di un dai plui grancj pilotis te storie dal automobilisim. Lauda al è stât trê voltis campion dal mont di Formule 1 (1975, 1977, 1984) e si cjate te classifiche de epoche moderne daspò dal mitic Schumacher (7 voltis campion), di Alain Prost (4 voltis), al tierç puest adun cun Nelson Piquet e Ayrton Senna (3 voltis).
Al è sorevivût al infier dal Nürburgring, un dai plui bruts incidents te storie de Formule 1_ Tal 1976, te disfide cetant insidiose dal Nürburgring in Gjermanie, Lauda al reste vitime di un incident che i procure ustions gravis tal cjâf e tai polmons. Cuant che al jere scuasit dal dut ustionât, impresonât dentri te machine in flamis, i aversaris Brett Lunger, Guy Edwards e Arturo Merzario che a jerin su la piste daûr di lui a àn rivât a diliberâlu. Pôc dopo però, par colpe dai fums tossics, al è lât in come. Tal ospedâl lu àn considerât cuasi muart, tant che al à ricevût i ultins sacraments. La agunie e à però durât pôc e finalmentri al à dât di ca. Par chel, lu clamin ancje «il sorevivût dal infier dal Nürburgring», un dai plui bruts incidents te storie de Formule 1.
Al torne tant che resurît – dome daspò vot setemanis – ae vuide, pierdint il titul mondiâl par dome un pont. Cu la Ferrari, il pilote austriac al à cjapât di gnûf il titul di campion dal mont l’an subit daspò. Tal 1984, al volant di une McLaren, al è tornât pe ultime volte al prin puest denant di Alain Prost, il so rivâl plui grant. Finide la cariere doi agns dopo, al è lât dilunc a lavorâ par cualchi an tant che conseîr tecnic de Ferrari; cun di plui, za tal 1979 al veve fondât la companie aerie Lauda Air (vuê fie de Austrian Airlines) e cumò al lavore ancje tant che comentadôr pe television todescje RTL.
Dopo Lauda, tal circ de F1 la Austrie e je presinte e rapresentade di Gerhard Berger (atîf dal 1984 al 1997), membri di diviersis scuadris (ATS, Arrows, Benetton, McLaren), e par 6 stagjons ae Ferrari. Cun cheste al à ancje otignût il plui biel risultât te sô cariere: dôs voltis al tierç puest tal campionât mondiâl tes stagjons 1988 e 1994, e cinc des dîs vitoriis (dôs cu la Benetton, trê cu la McLaren). Tant che Lauda, ancje Berger al reste atîf tal Circus Maximus dal motorsport: tal Fevrâr dal 2006 al à comprât il cincuante par cent de Scuderia Toro Rosso (voltât dal non de aziende austriache Team Red Bull), però tal 2008 al à tornât indaûr la sô part al so amì di lungje date, il boss de societât Red Bull Dietrich Mateschitz, vâl a dî il numar doi te Top Ten dai austriacs plui siôrs, cun 4 miliarts di dolars, subit dopo il fondadôr de cjadene di supermarcjâts BILLA, Karl Wlaschek (4,9 miliarts di dolars).
Janez Erat
TERITORI – AUSTRIE. La Austrie e je tornade in pole position............
Un dai grancj nons dal mont dal sport de mê zoventût al è stât Andreas Nikolaus Lauda, deventât simbul dal automobilisim austriac, la leiende vivente che si cognòs miôr cul non di «Niki Lauda», che chest an al à fiestezât i 60 agns.


text:
IN CHÊ DÌ. LA ZORNADE DI UN FURLAN DAL POPUL CJAPÂT DENTRI TAL TRAMAI DE STORIE – 4e PUNTADE. Macôr al è un famei de famee Boiani di Cividât sul principi dal ‘400. Il so compit al è chel di curâ la cjanive dal palaç. Imagjinaitsi la sorprese, cuant che i disin che il Pape Grivôr XII al sarà ospit de famee intant dal Concili dal 1409 | 1409 in Friûl: une cuarte division | 1409 pal mont: il Grant Schisme............
«Dulà si cjatie po une cjanive cussì ben furnide?» al pense Macôr, glotint di gole e sierant un pêl i voi, come par gjoldi miôr di chei profums: inte panze dai caratei al polse un vin che al nulìs di Vierte, che ti incjoche dome se tu lu nasis. Rosacense vinum, lu clamin, e al […] lei di plui +


text: “Gjeniâl! Lui nus proferìs un fondament storic preziôs pe manifestazion Friuli Doc!” i à dit il sindic prof. Furio Honsell al dean di Fogolâr Civic e Academie dal Friûl, prof. Alberto Travain, promotôr za dal 2001 des celebrazions di popul che ogni an si fasin pal “complean” de citât di Udin, che chel, domenie ai 13 di Setembar 2015, tal plait di auguri pal inovâl dai 792 agns citadins, i à augurât ae capitâl furlane dai sorestants comunâi simpri plui cuntun sens de storie de comunitât che a guviernin: cuntun sens al pont se mai si pues di ricognossi dabon tes fiestis dal aniversari di fondazion de citat-marcjât udinese po no mighe un dai tancj avigniments che si incrosin cu chê kermesse di mangjâ e bevi, culture e buteghe de Furlanie, ma il fat centrâl invezit, che al cûs dut cul non des tradizions citadinis plui gloriosis. “Mancul maluserie e plui union, colaborazion al puest di chê invidie che impen de indivie, cemût che si dîs, e sverdee vivarose tai orts dal Friûl!” i à augurât, inalore, ae sô citât il prof. Travain li che il Sindic al à preseât il valôr de idee di citadinât puartade indevant des dôs fradaiis direzudis di chel docent li e ben incjarnade di figuris storichis tant che chês di tancj patriarcjis aquileiês “forescj”, che rivâts in Friûl a àn cjatade une patrie li che a àn savût spindisi pal so ben. La edizion 15. des celebrazions popolârs dal bas dal aniversari di pastanament in citât de “Capitâl dal Friûl”, promovude ai 13 di Setembar 1223 borc di marcjât citadin dal patriarcje aquileiês di riunde bavarese Bertolt di Andechs e deventade, in graciis soredut di un so sucessôr, il guascon Beltram di Saint Geniès, capitâl politiche e religjose dal Patriarcjât di Aquilee di une volte, prime Mittel-Europe unide, e spieli preseât di democrazie comunâl furlane, e à vût sigûr bon sucès, prin di dut par merit dal rignuvît e gjenerôs impegn dal Moviment Civic Culturâl Alpin-Adriatic dal Fogolâr Civic, prin promotôr de iniziative cui siei coordenaments teritoriâi di Friûl e Litorâl e dai “cuintîrs” urbans di Marcjât Vieri, Marcjât Gnûf, Olee, Glemone e Graçan oltri che cul supuart dal Circul Universitari Furlan de Academie dal Friûl, il favôr dal Sindic e de Sorestanzie municipâl, po dal Club Unesco di Udin dutune cu la Federazion provinciâl dal Istitût nazionâl talian dal Galon Turchin, la confraternite locâl dal Crist, il Coordenament Citadin dal Borc de Stazion di Udin. Rignuvide ancje la colaborazion de Parochie di Sante Marie Nunziade dal Domo, de Retorie di Sant Jacum e dal Comant dai Pompîrs. Chê iniziative, vierte al concors de plui variade societât civîl e culturâl dal teritori, e à vût, par altri, la partecipazion de Accademia Città di Udine, dal Gruppo Arte Mistero Natura, de Associazion Scampanotadôrs Furlans “Gino Ermacora”, de Pro Loco di Citât dal Borc dal Soreli, de Associazion “Udine Futuro e Presente”. Espressions di preseament particolârs ae manifestazion i son rivadis dal propresident de Regjon Autonome Friûl Vignesie Julie, dot. Sergio Bolzonello, e dal assessôr regjonâl arch. Mariagrazia Santoro, oltri che dai assessôrs comunâi dot.e Raffaella Basana e dot. Enrico Pizza. Lis cerimoniis, che la lôr scansion le à ben ilustrade il liceâl udinês Carlo Alberto Moretti, si son viertis di matine a buinore in Place Sant Jacum, cun roture simboliche dai sigjîi dai bossui di consultazion artistics, ispirâts di toratis e tors di Udin des circoscrizions urbanis primarolis, opare liberâl dal mestri prof. Michele Ugo Galliussi, destinâts ae racuelte dal sintiment di popul in cont di vizis e virtûts sociâi in diviers ambients publics de citât, dai borcs e des frazions, par fin dal “Censiment di Popul sui Mâi di Cumò par une Costituzion furlane dai valôrs locâi e universâi”, promovût dal Fogolâr Civic tra scuele e teritori jù pai ultins cinc agns, cun chê di rivâ a une “charta” morâl de societât tal Friûl di cumò: un at di significât, fat dal Prin Citadin, par onôr di un volontariât civic a pro de comunitât e di un so rignuviment identitari. Saludadis lis rapresentancis de culture e des associazions dadis dongje, il Sindic al à passât in rassegne lis delegazions di circoscrizion dai “cuintîrs” dal Fogolâr Civic, compagnât dal dean de fradaie, prof. Travain, e dal vessilîr sociâl sâr Gianfranco Passone. Il Sorestant dal Comun di Udin al à viert partant di persone il bossul di Marcjât Vieri, menaat dongje de siore Eralda Domini Savorgnan e dal dot. Carlo Alberto Lenoci, fat su ispirazion de torate di Puarte Manin; chel istès al à fat cul boçul turizât dal cuintîr di Olee, rivoc dal tor dal Domo, presentât la siore Marisa Celotti e la dot.e Maria Luisa Ranzato; e compagn po cul bossul di Marcjât Gnûf, puartât dal tenôr Gianfranco Savorgnan e de siore Elvia Tosolini, riferît al tor di Sant Pieri Martar; po daspò, stesse operazion con cul casselot di consult dal cuintîr di Glemone, pastanât sul trat dal tor di Sant Cristoful, proferît alì dai siôrs Pietro Maria Crestan e Francesco Nicolettis, e in finâl compagn cun chê di Graçan, sul stamp dal cjampanili di Sant Francesc, in mans dai siôrs Giuseppe Capoluongo e Jole Deana. “No une sdrume indistinte, ma nons e cognons di citadins che, sot di Lui, Professôr, tant che dean, juste ben si dedichin a travuardâ la culture civiche” al à mutivât favorevul Honsell viers de guide di chel ferbint cenacul di popul. Un altri bossul di consultarie, destinât al Consei comunâl, po, par cont dal Fogolâr Civic, al è stât consegnât des citadinis Luisa Faraci e Luigina Pinzano al conseîr dal Comun av. Paolo Perozzo, ufiert di sô di puartâ la iniziative ancje cja dai siei coleghis de Loze dal Lionel. Se Udin lu à vût pastanât di citât juste il patriarcje todesc Bertolt, al è stât il patriarcje francês Beltram a fânt la capitâl dal Friûl e un lampion di democrazie comunâl. Par chel, tal 2001, su domandament di popul mot prin di dut di Fogolâr Civic e Academie dal Friûl e rapresentât benon in Consei comunâl de dot.e Marisanta di Prampero de Carvalho, chel patriarcje alì, l’unic tal mont, al è stât proclamât patron secolâr dal Municipi. Di li, pal complean de citât, ve mo, duncje, tes mans dal Sindic, compagnât di pichet di onôr des Vuardiis di Udin cun tant di Confenon dal Comun, la consegne di une icone artistiche, gjenerose vore dal pitôr Galliussi za menzonât e de ricamadore Antonietta Monzo Menossi, che e figure Beltram di princip, tal at di rezi un garoful, simbul dal so martueri e cumiât dal so popul, in particolâr de zoventût che par secui e à onorade la sô memorie tant che fie devote di “pari de patrie” di une tâl fate. Ve mo parcè che, cul compagnatori di autôrs e santule vâl a dî la dot.e de Carvalho, nomenade di pôc Uficiâl de Republiche, chê icone alì, regâl splendit dal Fogolâr Civic pe comunitât citadine, al Sindic jal àn consegnât, par perpetue esposizion al popul, juste ben doi mûi, students de citât, Marco Ciccarello e Riccardo Cutrino, stâts arlêfs valents dal prof. Travain, ven a stâi une rapresentance scolastiche sielte par simbul de continuazion di un ideâl profitevul rapuart tra ce che al sarà e ce che al è stât chenti. In chel il Prin Citadin al à vût di man dal dean dal Club Unesco di Udin, prof.e Renata Capria D’Aronco, une letare di invît uficiâl pal Renc di popul rimodernât, assemblee di partecipazion dal Citadin pastanade dal patriarcje Beltram e tornade prest a dâ dongje par prove cinc secui agns daspò dal Fogolâr Civic te zornade tradizionâl sô di Sant Michêl (29 di Setembar). Fate compagn di ogni an memoreance di virtuôs citadin trapassât, chest an dedicade ae civiste locâl puare siore Francesca De Marco (“fondadore dal Coordenament citadin dal Borc de Stazion di Udin che par dîs agns al à puartât la vôs di un Udin in cercje di ecuilibris tra un vierzisi salvadi al mont e borghesanarie de Europe di une volte”), cu la profierte al sindic Honsell, de bande de citadine Mirella Valzacchi, une amie de muarte, di un garoful in so ricuart si capìs par cont di Fogolâr Civic, Academie dal Friûl e de societât civîl di chê bande, a son stâts, chest an ancje cun riclams a chê disgraciade di vuere tra Austrie e Italie che e à insanganât cent agns indaûr la piçule patrie furlane, i onôrs culturâi a Udin tant che “Aquilee Gnove” e “Atenis dal Friûl”, chei li de “piche” o colone di place dal Cuatricent chê di Marcjât Gnûf – cun deposizion tradizionâl, par man dai Pompîrs e sul cjant dal imni “Oh ce biel cjiscjel a Udin”, di dediche di popul formade di cinc garofui, benedîts di bons. Francesco Frezza, retôr di Sant Jacum, e memorie des primis circoscrizions urbanis oltri che de interie storie citadine, unîts a un macut di “stelutis alpinis” par malinconiche memoreance de “Vuere dal ’15” –, chescj li di chel poç di Sant Jacum di chê epoche istesse tornât a batiâ di “Ferâl di Diogjin” dal grant storic de art Giovanni Battista Cavalcaselle, pes sôs someancis cuntun monument atenian cun chel non, alì che, menade partant dal Dean e dal Vessilîr di Fogolâr Civic e Academie dal Friûl, une delegazion dal mont academic, culturâl e di associazion dal teritori e oltran e à poiât jù un simbul di rosis par presint viers di chel grant sium di civiltât, che riferintsi al Atenis antîc, scune di culture e di democrazie, il piçul Udin al à volût tai secui inzornâlu in tiere furlane. A guidâ la rapresentance dal mont universitari al è stât l’academic di innomine mondiâl prof. Pietro Enrico di Prampero, li che a deponi la dediche civiche e je stade indicade dal promotôr prof. Travain la deane sô consimilâr de Accademia Città di Udine, siore Francesca Rodighiero. In chel la clape culturâl a pene implantade sù cul non di “Arte Mistero Natura”, sot presidence dal critic Alfredo Barbagallo, i à dedicade onorance specifiche ae figure dal grant filosofari atenian Platon, che a Siracuse, in Sicilie vuê Italie, al veve cirût di concretâ la sô “republiche” ideâl. A son intervignûts po cun lôr resonadis il conseîr comunâl di Udin av. Perozzo, che si à fermât tant su la figure dal Patron Civîl Beltram, om di leç e amant de legalitât oltri che folpeadôr de necuizie, fondadôr di un Renc che te sô istesse lidrîs gjermaniche de peraule “ring”, vâl a dî rincje, si insede un principi basilâr di avualiance e di democrazie, e il tolminot prof. David Bizjak, academic sloven referent dal Fogolâr Civic, che al à pandût un salût fraternâl in lenghe furlane par cont ideâl dal so popul. Subit daûr, la anuâl profierte des dedichis ai Udinês benemerits vignadiçs “forescj” ven a stâi a chei che, vignûts di fûr, ognidun a so mût, a dan une man a miorâ la citât cu lis lôr virtûts, iniziative, chê, che e rimonte al 2010, che l’intent al jere chel di ingloriâ il principi storic cetant atuâl di fradaie civiche parsore di ogni riunde dai citadins. Si riferivisi al at significatîf de consegne, fate dal Comun, des bandieris di combatiment de difese urbane ancje aes confraternitis dai forescj. Ve che alore une semplice targhe cun parsore figuradis chês insegnis udinesis istessis, blancjis e neris cul profîl ros, la place locâl je à ben destinade ae cividine Amelia Cudicio (“int di cumierç esperte e afetuose mari di art”), ae ciociare Silvia De Gasperis (“camarele cetant stimade pal puartament e la umanitât”), al cjargnel Luciano Di Sopra (“architet di non vie pal mont e promotôr di culture citadine”), ae venite Patrizia Gobbo (“int di grant ambient e memorabil anfitrione alì de Cjase de Contadinance”) e a Fabio Viola dal Comun di Rivignan (“sutîl e curient muini di Sant Jacum”). Ogni an, la dì de Sense, lis crôs di dutis lis parochiis de Cjargne a tocjin, “a bussin” par simbul, chê de glesie-mari di Zui: un mût par onorâ lis lidrîs! Po ben, te zornade dal Complean de Citât di Udin si à calcolât, duncje, di meti dongje alc di similâr riclamant lis origjinis storichis dai colôrs blanc-e-neri dal puest, si che si à pensât di proponi une “bussade” di privadis bandieris intor di un standart comunâl di bataie di chei di une volte, rifat sù juste tal 1998 par cont di Academie dal Friûl de sartorie citadine Mirella Valzacchi, basantsi su studis dal famôs storic citadin Vincenzo Joppi, standart puartât, su la ocasion, dal dean provinciâl udinês dal Istitût nazionâl talian dal Galon Turchin fra decorâts al valôr militâr, gjeom. Sergio Bertìni, compagnât de autore e de presidente dal Club Unesco locâl, prof.e D’Aronco. I prins a rispuindi, tra i citadins, cu lis lôr bandieris, al invît a une tâl cerimonie a son stâts il zovin student udinês Riccardo Cutrino e il dean de Associazion “Udine Futuro e Presente”, Daniele Deotto. Aes bandieris rivadis dongje ur è stade, duncje, conferide la gale-ricuart dal avigniment – a forme di cûr tant che i distintîfs storics dai rivendicui dal marcjât di Udin – imbastide pal Fogolâr Civic di sô cortesie de dot.e Maria Luisa Ranzato. Si à vût in finâl il presentîr ae storiche bandiere-mari citadine di vuere de bande di chês circoscrizionâls dal Fogolâr Civic istès, gjenerose opare dal 2012 de confezioniere de fradaie, la siore Rosalba Meneghini: un tant ancje par memoreâ i 650 agns de bataie di Feagne cuintri di une des tantis invasions dal Friûl. Nunziade di une scampanotade di dediche ufierte de Associazion Scampanotadôrs Furlans “Gino Ermacora” e je stade a Sant Jacum in ultin la Sante Messe pal 792. Complean de Citât, dite di bons. Dario Savoia, che al à riclamât te predicje ae proverbiâl indurance furlane tant in pont spirituâl che temporâl, cun preieris tes lenghis storichis de Capitâl dal Friûl e compagnament di tocs classics cun conclusionâl cul arie verdiane “Cara Patria”, dediche liriche ae Mari Aquilee, proponût imni regjonâl dal Friûl Vignesie Julie e de Europe aquileiese, in mans dal tenôr Gianfranco Savorgnan e dal organist Agostino Giacomini, che chês notis e l’inchin des bandieris a àn sierât in grant chê partecipade fieste popolâr li che a àn a dilunc fat rivoc braurosis framieç de int lis peraulis dal sproc proferît ogni an di bons. Frezza par chê ocasion in Place Sant Jacum: “Cuant che o jevi la matine / o cjali ator il mont e il plan / e une vôs tal cûr mi dîs / sta content tu sês furlan!”.


text:
La vincjesime cuarte edizion di Avostanis, rassegne culturâl di Istât imbastide de associazion Colonos di Vilecjaze di Listize, chest an e à il so sproc, ma no un argoment vuide particolâr.
Il sproc al è gjavât fûr di une poesie di Leonardo Zanier sul sberli dai zovins cjargnei cuant che a train lis cidulis (o “las cidulas”): «mi ricuardi las vôs/ dai zovins sul pruc/ in onôr… in favôr…/ contin i nons la sperança/ i amôrs di un paîs». A Zanier i vignarà dedicade une fieste dentri tal program de manifestazion.
De assence dal teme al à fevelât cussì Fidrì dai Ros, il diretôr artistic e “paron di cjase” dal agriturisim Ai Colonos li che si davuelç la rassegne: «Chest colp no vin programât prime un as tematic. Il fîl dal discors di Avostanis al è vignût fûr di une galarie di personaçs, atuâi o dal passât, che a àn marcade la storie e la culture dal nestri teritori, di Pasolini a Cappello, di Ferigo a Leo Zanier, par finî cun grups e artiscj di vuê che a son dentri dal miôr dal nestri patrimoni creatîf.».
Il calendari, che si pues viodi on line ae direzion colonos.it/avostanis al previôt la presentazion di progjets artistics, spetacui teatrâi e musicâi.
La rassegne si è inviade ai 3 di Avost cu la proiezion di «I Turcs tal Friûl», un document video ecezionâl sul spetacul scrit di Pier Paolo Pasolini che al è stât rapresentât tal curtîl dai Colonos, cu la regjie di Elio De Capitani, ai 25 di Avost dal 1996. Il video al è stât riproponût te version restaurade che e sarà fate viodi di Rai 5, te sere dal prin di Novembar dal 2015. Joibe ai 6 di Avost a Scluse, invezit, a son stadis protagonistis lis lirichis di Pierluigi Cappello e la musiche di Renato Miani par un recital cu lis poesiis de racuelte «Amôrs», lis lirichis in lenghe furlane che Cappello al à scritis tai agns 90. Ai 8, e je stade screade la mostre “Pituris”, video instalazion di Bruno Beltramini, che e reste vierte tes seradis di Avostanis des siet di sere fin a miezegnot, fin ai 6 di Setembar.
Us proponìn il rest dal program di chest an, cuntune piçule descrizion di ducj i apontaments che a restin.
––––
martars ai 11 _ h 21:00
L’Incerto
Presentazion dal gnûf libri sul Teatro Incerto cun Fabiano Fantini, Claudio Moretti, Elvio Scruzzi, introdusûts di Mauro Daltin e Alessandro Venier, curadôrs dal progjet editoriâl. Il libri al conte lis origjins dal grup teatrâl a Gardiscje di Sedean, i regjiscj che ju àn formâts, la nassite dai lôr sucès e il Friûl che al è cambiât insiemi cun lôr.
––––
vinars ai 14 _ h 21:00
30 agns… sunâts!
Fieste in onôr de Microband. Luca Domenicali e Danilo Maggio a son la Microband, une des formazions talianis di teatri comic musicâl plui preseadis ancje tal forest. La serade event e vûl jessi un omaç ai 30 agns de lôr ativitât artistiche.
––––
lunis ai 17 _ h 21:00
Provis viertis di culture furlane
Sîs progjets culturâi presentâts di Maurizio Casagrande e Matteo Vercesi, Alberto Fasulo, Alessandra Kersevan e Aurelio Venuti, Carlo Marsich, Christiane Rorato, Lino Straulino. Dai cines su Menocchio e i furlans de Transiberiane ae publicazion de “Divine Comedie” dute par furlan.
Musiche cun Paolo Forte armoniche, e Giulio Venier violin.
––––
joibe ai 20 _ h 21:00
Di jerbas e di suns
Mauro Costantini, al à tornât a rangjâ lis cjançons dal album “Cjamp dai pierdûts amôrs” di Giorgio Ferigo & Povolâr Ensemble. “Di jerbas e di suns” al met in sene la Cjargne e il Friûl, e in chest câs la peraule e je chê fuarte e poetiche de miôr cjançon di autôr.
––––
domenie ai 23 _ h 21:00
Vive la sobrietât!
Un contribût pe Expo. Cuasi un rituâl: l’aromai classic incuintri cun Philippe Daverio, grant preseadôr e amì dal progjet Colonos. In chest incuintri, Daverio al fasarà une riflession critiche su la Expo di Milan, che il so slogan al è “Nutrire il pianeta – Energia per la vita”, ancje se siôr di sugjestion, in tiermins progjetuâi nol somee mantignî ce che al promet.
––––
martars ai 25 _ h 20:30
La nebbia
Leture seniche di un test teatrâl inedit di Franco Marchetta che e je za stade presentade pe prime volte te rassegne che i è stade dedicade a Codroip l’an passât. Cun Giuliano Bonanni, Fabiano Fantini, Giorgia Marchetta, Daniel Samba, Massimo Somaglino e la presentazion di Alessandro Di Pauli e Anna Gubiani.
––––
joibe ai 27 _ h 18:00 a Udin
Il dolore e la grazia
Presentazion dal libri di Leonardo Zanier: Paolo Venti al converse cul autôr e cul artist Marco Casolo.
––––
sabide ai 29 _ h 21:00
In onôr, in favôr
Fieste pai 80 agns di Leo Zanier. Gigi Maieron al dialoghe cun Leo Zanier e conciert cul Cjançonîr di Dael e Cjançonîr Furlan e instalazion cun dissens di Marco Casolo. Al introdûs e al presente Valter Colle. Menù cjargnel “secont Leo”.
Emigrant e sindicalist, Leo Zanier al è un dai plui grancj poetis e scritôrs furlans. Al è dal 1964 il rivoluzionari e simpri atuâl “Libers… di scugnî lâ”, voltât di pôc ancje in arap. Al è l’autôr furlan plui musicât e, par vie des tantis traduzions des sôs oparis, un dai plui cognossûts fûr dai confins regjonâi.
––––
miercus ai 2 _ h 21:00
Oggi è sabato sera
La band dai Luna e un Quarto e Maurizio Mattiuzza in conciert, pe presentazion dal disc “Oggi è sabato sera”, une balade par Primo Carnera, in anteprime nazionâl. Il disc al conte la storie di Primo Carnera, l’emigrant furlan deventât il simbul di dute une ete. Lis mil stradis di une valîs partide di Secuals e rivade insom dal mont. La valîs di un che al è lât vie.
––––
domenie ai 6 _ h 09:00
A brene vierte
Une gare artistiche cun sîs scuadris, e ogni artist al pues fâ calcul sul aiût di altris doi colaboradôrs. Si scomence aes nûf di buinore e si à timp fin aes sîs dopomisdì par realizâ une opare-instalazion, doprant dome il grum di materiâi di scart metût a disposizion tal curtîl, par sierâ cuntune votazion popolâr. Aes sîs e mieze di sere, la performance di un musicist furlan cetant zovin e straordenari, Giacomo Marcocig, che e siere chest event di art e ancje Avostanis. ❚ ✒ Redazion
Avostanis: chest an ai Colonos “in onôr, in favôr”. Si contin lis storiis di personaçs de storie e de culture furlane............
La vincjesime cuarte edizion di Avostanis, rassegne culturâl di Istât imbastide de associazion Colonos di Vilecjaze di Listize, chest an e à il so sproc, ma no un argoment vuide particolâr.


text:
Il furlan tant che materie metude dentri ad implen tal percors dai studis di trê agns al IAL di Udin. Chest an si à scomençât cun dôs oris, ma si “larà in cressi”, al sigure il diretôr, Alessandro Cattonar, che al met in lûs la vere novitât di cheste esperience: e je la prime volte in Friûl che une scuele superiôr e met la marilenghe tant che materie di studi obligatorie e no facoltative. Cun di plui, “cheste sielte e rivuarde dutis lis classis e dut il troi formatîf, si che duncje, si à un biel trop di students che a vegnin a contat cu la lenghe”, al dîs.
Cun di fat, in cheste prime volte a son stâts plui di tresinte chei che a àn studiât il furlan a partî di un vocabolari di fonde. “La esperience e je stade positive, a son stâts contents ducj, ma soredut i zovins che a rivin dal forest, par vie che par lôr savê la lenghe di chenti e je une maniere par integrâsi ancjemò di plui”.
SIELTE DI CONCRETECE
La motivazion ae origjine di cheste sielte poiade de Arlef, la Agjenzie Regjonâl pe Lenghe Furlane, ma volude cun grande convinzion e je un grum peade ae concretece e ae pratiche dal vivi di ogni dì. Di fat, al IAL si studie par deventâ specialiscj te vendite, te promozion turistiche, cogos, camarîrs, piruchîrs, estetistis. “Ducj lavôrs che pe plui part si spere di rivâ a fâ tal marcjât di chenti, dulà che savê il furlan, sei in citât e ancjemò di plui tai paîs, al è impuartanton”, al sotlinee il diretôr. “Lu àn capît ancje i students fasint i periodis di prove: tocje almancul savê scambiâ cualchi peraule cun chei che a passin la puarte par vê un servizi, e tocje savê il non dai imprescj par furlan”.
Insumiis, furlan tant che element di fonde par incressi la pussibilitât di lavorâ miôr chenti e ancje par vê da fâ miôr cu la int. Un impegn chest de lenghe, che pal IAL si zonte intune suaze plui grande di leam cul teritori. “O vin fat il ricetari par furlan – par esempli, al dîs il diretôr -, i nestri zovins cogos a scuegnin savê fâ lis pitancis tipichis dal teritori e a àn di savê i lôr nons par furlan”.
ACET POSITÎF
Chest sfuarç al cjate un acet plui che positîf tai students par vie che bielzà par lôr cont a son convints che la lenghe e sedi un imprest di tignî bon par inserîsi ancjemò miôr tal mont dal lavôr, come che e pant la ricercje che e je stade fate in cont di chest cantin ae fin dal percors di formazion di chest an.
Almancul a nivel di principi, la cuasi totalitât dal campion, il 93% dai students, si declare convinte che al sedi impuartant doprâ la lenghe dal teritori tant che imprest di marketing, cundut che il 21% dal campion la lenghe furlane no le feveli e nancje le capìs. Une buine part di lôr a motivin ancje cheste convinzion, riferint che zontâ la lenghe a un prodot e a un servizi al jude cetant il marketing, sedi che si indreci ai consumadôrs locâi che ai forescj.
LIS BUTEGHIS CUL NON FURLAN
Plui de metât dal campion, inmò, e je za sigure che e doprarà la lenghe te ativitât future sedi par favorî e rinfuarcî la comunicazion, sedi par diferenziâ i prodots e i servizis e par incressi lis venditis. Chel 51% che al à dit che al doprarà il furlan tal sô lavôr al à bielzà un grum di ideis in merit. Dal scandai fat de Arlef tra i zovins dal IAL, di fat, al è saltât fûr che un ciert numar al pense di clamâ la buteghe cuntun non furlan – par esempli Bielece, Tratorie de ligrie… -; di meti su la puarte i oraris e lis scritis viert/sierât, tire/sburte; di doprâ la lenghe furlane par publicitât e promozions su cjarte, in radio e in tv, prontâ manifescj, volantins e biliets di visite; fâ la liste dai servizis e dai trataments estetics o di piruchîr; picjâ cartei e ufiertis speciâls periodichis dentri de buteghe: par esempli, te aree depilazion “Strenç i dincj e tire!”.. ❚
Antonella Lanfrit
IAL: la prime scuele cul furlan curicolâr tal plan di studis............
Il furlan tant che materie metude dentri ad implen tal percors dai studis di trê agns al IAL di Udin. Chest an si à scomençât cun dôs oris, ma si “larà in cressi”, al sigure il diretôr, Alessandro Cattonar, che al met in lûs la vere novitât di cheste esperience: e je la prime volte in Friûl che une scuele superiôr e met la marilenghe tant che materie di studi obligatorie e no facoltative. Cun di plui, “cheste sielte e rivuarde dutis lis classis e dut il troi formatîf, si che duncje, si à un biel trop di students che a vegnin a contat cu la lenghe”, al dîs.


text:
Classe 1959, di Udin, lauree in Siencis biologjichis te Universitât di Triest, specializazion in Agheculture te Universitât dal Friûl, dotorât di ricercje in Siencis ambientâls te Universitât di Triest, Paola Del Negro e je diretore gjenerâl dal Istitût nazionâl di Oceanografie e di Gjeofisiche sperimentâl – Ogs dal 2018. Prime e veve direzût la Sezion di ricercje di Oceanografie dal stes ent.
◆ Di interès particolâr al è il so coinvolziment in programs di ricercje talians e internazionâi, e in progjets europeans che le àn viodude ancje intal rûl di coordenadore. La ativitât sul cjamp si è concretizade in passe 30 campagnis oceanografichis intal Mâr Adriatic e 3 intal Mâr di Ross (Antartide).
◆ E à davuelzût une ativitât didatiche intense tant che professore a contrat di Microbiologjie marine te Universitât di Padue e titulâr dal cors estîf di Ecologjie microbiche te Universitât di Triest.
◆ Corelatore di 40 tesis sperimentâls e tutore di tancj dotorâts di ricercje, e à une produzion sientifiche e editoriâl grande e impuartante. ❚
E.A.
Il profîl di Paola Del NegroErika Adami
Classe 1959, di Udin, lauree in Siencis biologjichis te Universitât di Triest, specializazion in Agheculture te Universitât dal Friûl, dotorât di ricercje in Siencis ambientâls te Universitât di Triest, Paola Del Negro e je diretore gjenerâl dal Istitût nazionâl di Oceanografie e di Gjeofisiche sperimentâl – Ogs dal 2018. Prime e veve direzût la Sezion di ricercje di Oceanografie dal stes ent.


text:
Tu puedis ancje jessi furlan, ma cualchi volte la voie di lavorâ no baste: bisugne ancje cjatâ cualchidun che tal dei, il lavôr, e in timps come chescj nol è tant facil come che al samee. “E je la crisi”, a disin, e il furlan nol capìs, e no parcè che il furlan nol ledi daûr aes notiziis dal mont, ma parcè che lui no si lasse meti in crisi di nuie.
Ma cualchidun che al ufrìs lavôr, ancje in timps come chescj, al è. Lavôrs di vendidôrs, soredut. Cumò che lis aziendis no faturin avonde, a cirin cualchidun che ur fasi faturâ di plui.
Il lavôr di vendidôr nol è il sium di nissun, tant di mancul par un furlan. Il furlan al è usât a fâ e no contâ, figurìnsi ce che al salte fûr se i tocje contâ e vonde, cence fâ nuie.
E alore lis aziendis a metin lis ofiertis sul gjornâl fasint fente che a sedin par alc altri, e al è divertent viodi lis mil manieris che si doprin par no doprâ la peraule “vendidôr” (divertent se no tu sês daûr a cirî lavôr, naturalmentri, se no al è pôc ce ridi):
MARKETING. Il 70% dai anuncis di lavôr al scomence cussì. Il marketing e je dute une altre robe, clâr, però probabilmentri chei che a scrivin lis ofiertis a resonin che “marketing” al derive di “market”, marcjât, e al marcjât si va par vendi, duncje alc al jentre. E dopo, la peraule “marketing” e je une vore di mode, no?
SALES MANAGER. “Sales” al vûl disi simpri “vendite”, ma vûstu meti podê dî “O soi un manager”?
PROMOTÔR. Simpri la stesse robe, ma al samee alc di miôr. Si cjate ancje cul tiermin inglês “promoter”, che al par plui bulo. Une volte o ai let une ofierte par une “promoter feminîl”, cun insom, però, la scrite legâl “la ofierte si intint indreçade a candidâts di ducj i doi i ses”. Cuissà se i oms a vevin di presentâsi al colocui in cotule.
SALES ENGINEER. La uniche robe che e sarès di “ingegnâ”, naturalmentri, e je il mût di rivâ a vendi. Ma se invezit di “o soi un vendidôr” tu disis “o soi un sales engineer” tu sameis un che al à studiât. Cun di plui, al è un non che al tire dongje ben i furlans, che a son ducj un pôc inzegnîrs.
Ma il plui biel che o ai let ator tai sîts internet di ofiertis di lavôr al è un altri: SALES PROTAGONIST. Tradusint: aromai tu as capît che no tu puedis deventâ un grant de television, de musiche o de leterature, o deventâ impuartant te sience e te tecnologjie. Impare a vendi ben. Almancul tu sarâs il protagonist de tô buste paie.
BETE DI SPERE
AI 32 DI MAI. Cemût che si compre un vendidôrBete di Spere
Tu puedis ancje jessi furlan, ma cualchi volte la voie di lavorâ no baste: bisugne ancje cjatâ cualchidun che tal dei, il lavôr, e in timps come chescj nol è tant facil come che al samee. “E je la crisi”, a disin, e il furlan nol capìs, e no parcè che il furlan nol ledi daûr aes notiziis dal mont, ma parcè che lui no si lasse meti in crisi di nuie.


text:
Risultati ricerca
Elementi trovati: 8349
Titolo analitico
Contiene: Madona da l'Ancona ; Il quadrut ; La lastra ch'a da su la strada ; Li'pieris spacadis ; Il gno paîs ; Toni dal gelato ; Li'filanderis
Titolo analitico
Contiene: Madona d'Avost ; Ador la Cosa ; Su la strada di Vivar ; Retrat
Monografia a stampa
Buje : Associazion culturâl "El Tomât", 1998
Supplement a "El Tomât", n. 3 dic. 1998. - Riprod. fotografica dell'ed.: [Udine] : «Risultive», 1961, con la traduz. in italiano manoscritta di Maria Forte
Monografia a stampa
Madone di Buje : Associazion culturâl "El tomât", 2012
Ripr. facs. dell'ed.: "Risultive", 1961. - Traduzione aggiunta a margine, dal friulano all'italiano di Maria Forte. - Tit. del CD: O cÎr il gno paÎs Buje. - Supplement al periodic "el tomât" an XXXII, n. 1 setembar 2012. - Edizione di 500 copie numerate
Titolo musicale
Vôs e pinsîrs : Alto Friuli in coro [Audioregistrazione] / Coro G. Peresson, Coro Rôsas di mont, Corale Duomo di Paluzza, Coro Valcjalda, Coro Zahre, Ottetto Lussari, Coro Sot la nape, Villachorus
[S.l.] : Marigold, 2011
Contiene: Vôs e pinsîrs a contin il vivi ; Herbischt ; Geis / A. De Colle. Cuant che i lavi sù pa valcjalda (popolare) / arm. A. Perosa. Se jo ves di maridâmi (popolare) / arm. O. Dipiazza. Gozdovi v mesečini / S. e V. Avsenik. Stabat mater ; Il nichil / G. Canciani. Pilan, pilan / C. Berlese. O musika / P. Peuerl. Il contrasto dei mesi (popolare) / arm. A.M. Fotia. Te serciu-Cji cêr (popolare occitano) / arm. J. Cjargnel. Es zwickt und es zwackt / G. Komposch. La torate / M. Lazzara. Ce biele lune / T. Marzuttini. Mi plasares / M. Gani. Inser Vater / M. Vidoni. Ven in Guart / J. Cjargnel. La strada del bosco (popolare) / arm. L. Pietropoli. Oh, Valcjalda / F. Serci. Come steles in corone (popolare) / arm. J. Dario. Ti regalo il mio canto / J. Dario. Serenade... A racuei ; Stelutis alpinis / A. Zardini, arm. O. Dipiazza. Ai preât (popolare) ; Cul profum dai ciclamins (popolare)
Titolo analitico
Contiene poesie di Claudio Bressan, Eddi Bortolussi, Mario Bon. - In: Sot la nape, a.17, n.3-4 (luglio-dicembre 1965)
Monografia a stampa
Meduno : Circolo culturale Meduno, stampa 2000
Monografia a stampa
Vôsj di popul, vôsj di Diu! : stôries, liendes e dispiets a d'Icjaroi / Gianni Oberto ; curâ da Manuela Quaglia
[S.l.] : Grup Culturâl Amîs di Jacun Linus, stampa 2005


text:
Giosuè Rossi, di Darte, si è indotorât in Jurisprundence a Udin. Al davuelç la pratiche di avocat e cun di plui al colabore e al scrîf par diviersis rivistis di motôrs organizant ancje conferencis e manifestazions pe sigurece stradâl (viôt ancje il so articul a pagjine 10 di chest numar, ndr). Tal 2008 al à inviade une denuncie ae Comission europeane par risolvi i problemis dal marcjât des personalizazions sui veicui.
Ce isal il tuning e parcè in Italie aial tancj problemis?
Personalizâ un veicul al significhe modificânt cualchi part, come che e dîs la peraule stesse, par rindilu unic, personâl.
Cemût ise la situazion ta chei altris paîs de Union europeane?
Baste passâ il confin cu la Austrie o lâ a Lignan e cjalâ lis machinis targadis todescjis par rindisi cont di cemût che chest marcjât al sedi liberalizât in Europe. In Italie un veicul (machine o moto) nol pues jessi modificât e chest al fâs un dam al Friûl, parcè che lis nestris aziendis no puedin impuartâ chescj prodots de Austrie.
Ma elaborâ un mieç di traspuart (moto o machine) no comprometial la sigurece?
I veicui a son realizâts cuntun set-up di compromès tra confort, sicurece e presit. Istalâ rovedis o frens plui grancj che a incressi la tignude di strade, o rovedis plui piçulis vie pal Invier, nol pues che miorâ la sigurece dal veicul.
In ce consistial il ricors?
Il ricors a la Comission europeane al è un imprest che i citadins a àn par comunicâ a lis Istituzions europeanis che il propri stât nol rispiete il dirit comunitari. Ta chest câs la Italie e viole il principi di libare circolazion des marcjanziis parcè che un prodot austriac (par esempli un implant frenant) nol pues jessi istalât suntun veicul talian.
A ce pont isal il ricors: la Europe aie dât cualchi rispuete?
Al è un an che o colabori cul responsabil legâl de Comission. La Europe e à interogât za 2 voltis il Ministeri dai Traspuarts e cumò o sin daûr a cjapâ sù lis provis par puartâ il câs devant de Cort di Justizie.
Christian Romanini
SPECIÂL – «Pimp my Ride» ae furlane in Europe............
Giosuè Rossi, di Darte, si è indotorât in Jurisprundence a Udin. Al davuelç la pratiche di avocat e cun di plui al colabore e al scrîf par diviersis rivistis di motôrs organizant ancje conferencis e manifestazions pe sigurece stradâl (viôt ancje il so articul a pagjine 10 di chest numar, ndr). Tal 2008 al à inviade une denuncie ae Comission europeane par risolvi i problemis dal marcjât des personalizazions sui veicui.